title: Influenssa A

text: HA- ja NA-geeneille voi viruksen replikoituessa tapahtua pistemutaatioita, jotka muuttavat proteiinien aminohappojärjestystä epitoopin kohdalla. Tällaiset muutokset voivat johtaa siihen, että isännän immuunijärjestelmä ei tunnista viruksen muuntunutta jälkeläistä. Yksittäiset pistemutaatiot viruksessa eivät tarkoita kokonaan uuden alatyypin syntymistä.


title: Influenssa A

text: Eristetty influenssavirus yksilöidään nimeämällä se muodossa ”tyyppi/taudinkantaja jos ei ihminen/maantieteellinen alkuperä/kannan numero/vuosi(HA- ja NA-alatyyppi jos influenssa A)”. Esimerkiksi vuoden 2009 sikainfluenssapandemian aiheuttajavirus oli A/California/04/09(H1N1).


title: Freestylehiihto talviolympialaisissa 2010

text: Freestylehiihto vuoden 2010 talviolympialaisissa Vancouverissa käytiin Cypress Mountainilla Whistler Olympic Parkissa 13.–25. helmikuuta 2010. Ensimmäistä kertaa olympiakisojen ohjelmassa oli skicross, jossa käytiin sekä miesten että naisten kilpailut.


title: Tahvo Könönen

text: Tahvo Könönen (6. maaliskuuta 1864 Pälkjärvi – 13. helmikuuta 1922 Hamina) oli suomalainen päätoimittaja ja joensuulainen kunnallisvaikuttaja. Hän käytti nimimerkkejä "Teppo K." ja "T.K".


title: Tahvo Könönen

text: Könönen toimi "Karjalattaren" päätoimittajana 1890–1893. Hän erosi tehtävästä linjaerimielisyyksien vuoksi ja oli sitten perustamassa "Pohjois-Karjala" -lehteä. Könönen palasi "Karjalattaren" päätoimittajaksi uudelleen 1907 ja jatkoi siinä tehtävässä aina vuoteen 1916 saakka.


title: Tahvo Könönen

text: Tahvo Könösen poika oli Joensuun lyseon rehtori ja kaupunkineuvos Aulis V. A. Könönen.


title: Kuningaskotilo

text: Kuningaskotilo ("Buccinum undatum") on kuningaskotiloiden heimoon kuuluva kapeakielikotilo, joka elää Pohjois-Atlantin itä- ja länsirannikolla.


title: Kuningaskotilo

text: Kuningaskotilon kuoren koko, muoto, paino ja väri vaihtelevat suuresti. Yleensä täysikasvuisen yksilön kuori on paksu ja kova, keskimäärin 6 cm leveä sekä kellanruskean kirjava lukuun ottamatta valkoista suuaukkoa. Kuoressa on seitsemän tai kahdeksan pulleaa kierrettä, joiden välissä on syvät saumat. Uloimmainen kierre on noin 70 % koko kotilon korkeudesta. Kasvurenkaat näkyvät kuoressa selvinä harjanteina, joista muodostuu säännöllinen kuvio. Poikasten kuorta peittää harjaksinen sarveiskerros, joka vähitellen häviää iän myötä.


title: Kuningaskotilo

text: Kotilon silmät sijaitsevat pitkien, kapeakärkisten tuntosarvien tyvessä. Aktiivisilla yksilöillä hengitysputket eli sifonit työntyvät pitkälle ulos vaippaontelosta. Iso jalka on läpileikkaukseltaan kilvenmuotoinen, ja naaraalla on anturassaan limatiehyeitä. Jalkaan on kiinnittynyt soikea kalkkikansi, jolla kotilo voi peittää tiiviisti kuoren suuaukon.


title: Kuningaskotilo

text: Kuningaskotiloita esiintyy sekä Pohjois-Atlantin itä- että länsirannikolla mannerjalustan alueella. Euroopassa niiden levinneisyysalue ulottuu Bretagnen rannikolta etelässä Arktikseen pohjoisessa.


title: Kuningaskotilo

text: Kuningaskotilot elävät vuorovesivyöhykkeen alapuolella syvässä rantavedessä, joskus jopa yli kilometrin syvyydessä. Niiden elinympäristössä merenpohja on yleensä hiekkainen, liejuinen tai kivikkoinen ja vesi kylmää ja suolapitoisuudeltaan vähintään 15–20 promillea. Kuningaskotilot ovat aktiivisia saalistajia ja löytävät saaliinsa kemoreseptorien avulla. Niiden pääasiallista ravintoa ovat elävät simpukat.


title: Kuningaskotilo

text: Kuningaskotilot elävät yleensä vähintään 10 vuotta ja saavuttavat sukukypsyyden 5–7 vuoden iässä. Pohjanmeressä ne lisääntyvät syksyllä, mutta levinneisyysalueen muissa osissa munimisaika voi vaihdella. Naaraat hakeutuvat munimaan paikkoihin, joissa merenpohja on kiinteää. Yleensä useampi naaras laskee munansa samaan munarykelmään. Munista kuoriutuu talven aikana poikasia, jotka levittäytyvät lähelle syntymäpaikkaansa. Vuonna 1991 kotilokanta Pohjanmerellä ja Alankomaiden Vattimerellä romahti – syynä onnettomuuteen oli laivojen pohjamaalista meriveteen liuennut TBT, joka häiritsee kotiloiden hormonitoimintaa.


title: Kuningaskotilo

text: Kuningaskotiloita on jo kauan pyydetty ruoaksi Pohjanmeren ja Englannin kanaalin rannikolla. Niitä joutuu myös jonkin verran kalastuksen sivusaaliiksi. Pyyntivälineenä käytetään Ison-Britannian East Angliassa ja Lincolnshiressa mertoja ja Saksan ja Alankomaiden Vattimerellä erityisiä trooliverkkoja. Paitsi Euroopassa, kuningaskotiloita kalastetaan enenevässä määrin myös Mainenlahdella Yhdysvalloissa. Kokonaissaalis oli vuonna 2007 lähes 30 000 tonnia. Euroopassa kuningaskotilot päätyvät elintarviketeollisuuden käyttöön ja Yhdysvalloissa Bostonin ja New Yorkin etnisiin ruokakauppoihin. Lisäksi niiden kuorista valmistetaan käsityötuotteita.


title: Catherine (Cambridgen herttuatar)

text:
Catherine, Cambridgen herttuatar (Catherine Elizabeth ”Kate”, o.s. Middleton, s. 9. tammikuuta 1982) on Yhdistyneen kuningaskunnan prinssi Williamin puoliso. He menivät naimisiin 29. huhtikuuta 2011 Westminster Abbeyssä Lontoossa. Parilla on kolme lasta prinssi George, prinsessa Charlotte ja prinssi Louis.
Vuonna 1982 syntynyt Middleton kasvoi Berkshiressä, ja käytyään Marlborough Collegen hän lähti opiskelemaan skotlantilaiseen St Andrewsin yliopistoon. Hän tapasi samassa oppilaitoksessa opiskelleen prinssi Williamin vuonna 2001.


title: Catherine (Cambridgen herttuatar)

text: Middleton syntyi Readingissa 9. tammikuuta 1982 Michael Francis Middletonin ja Carole Elizabeth Middletonin tyttäreksi. Vuonna 1987 Middletonit perustivat oman yrityksen, Party Piecesin. Perheeseen kuuluu myös pikkusisko Pippa Middleton (s. 1983) ja pikkuveli James William Middleton (s. 1987). Middletonien suvulla on jo pitkään, ainakin 1900-luvun alusta ollut yhteyksiä Britannian kuninkaallisiin.


title: Catherine (Cambridgen herttuatar)

text: Walesin prinssin toimisto ilmoitti 16. marraskuuta 2010, että prinssi William ja Kate Middleton aikovat avioitua vuonna 2011. Pari kihlautui Lewan luonnonpuistoon suuntautuneella kymmenpäiväisellä matkalla Keniassa Itä-Afrikassa. Häät pidettiin 29. huhtikuuta 2011.


title: Catherine (Cambridgen herttuatar)

text: Kuningashuoneeseen kuuluvat miehet saavat yleisesti avioituessaan kuninkaallisen herttuan arvon. 29. huhtikuuta 2011 Britannian hovi ilmoitti, että prinssi William saa Cambridgen herttuan arvon. Näin Catherine Middletonista tuli herttuatar.


title: Catherine (Cambridgen herttuatar)

text: Catherinen ja Williamin esikoinen syntyi iltapäivällä 22. heinäkuuta 2013 lontoolaisessa St. Maryn sairaalassa. Sekä äidin että vauvan ilmoitettiin voivan hyvin. Kaksi päivää lapsen syntymän jälkeen hovi ilmoitti prinssin nimeksi tulevan George Alexander Louis.


title: Catherine (Cambridgen herttuatar)

text: Syyskuussa 2014 pariskunnan kerrottiin odottavan toista lastaan. Tytär syntyi 2. toukokuuta 2015 St. Maryn sairaalassa. Tyttären nimeksi ilmoitettiin Charlotte Elizabeth Diana.


title: Catherine (Cambridgen herttuatar)

text: 4. syyskuuta 2017 Kensingtonin palatsista ilmoitettiin herttuattaren odottavan kolmatta lastaan. Kuten aikaisemmissakin raskauksissa, herttuatar poti pahaa raskauspahoinvointia jonka takia hän joutui perumaan julkisia esiintymisiään. Louis Arthur Charles syntyi 23. huhtikuuta 2018.


title: O’nyong’nyong

text: O’nyong’nyong, josta käytetään myös nimitystä o’nyong-nyong, on arboviruksiin, tarkemmin sanottuna togavirusten alfavirusryhmään kuuluva virus ja tämän aiheuttama samanniminen sairaus. Se on läheistä sukua chikungunyalle ja igbo oralle. Sairaudesta käytetään yleisesti myös lyhennettä ONN sekä sitä aiheuttavasta viruksesta lyhenteitä ONN-virus ja ONNV.


title: O’nyong’nyong

text: Nimi "o’nyong’nyong" on peräisin Ugandan ja Sudanin niloottisista kielistä, joissa sen merkitys on ”nivelten heikkeneminen”.


title: O’nyong’nyong

text: O’nyong’nyong leviää tartunnan saaneista hyttysistä. Se on ainoa virus, joka pääasiallisina välittäjinä ovat horkkasääskiin kuuluvat "Anopheles funestus-" ja "Anopheles gambiae" -hyttyset.


title: O’nyong’nyong

text: O’nyong’nyongin tavallisia oireita ovat polyartriitti, ihottuma ja kuume. Oireina saattaa esiintyä myös kipua rinnassa ja silmissä, imusolmuketulehdusta ja väsymystä. Taudin ei tiedetä aiheuttaneen kuolemantapauksia.


title: O’nyong’nyong

text: O’nyong’nyong on aiheuttanut kaksi tunnettua epidemiaa. Niistä ensimmäinen levisi vuosina 1959–1962 Ugandasta Keniaan, Tansaniaan, Zaireen (nykyiseen Kongon demokraattiseen tasavaltaan), Malawiin ja Mosambikiin. Yhteensä yli kaksi miljoonaa ihmistä sairastui. Tämä oli laajin tunnettu arboviruksen aiheuttama epidemia. Vuonna 1959 virus eristettiin ensimmäisen kerran Entebbessä sijaitsevassa Uganda Virus Research Institutessa sääskistä ja ihmisverestä Gulussa, Ugandan pohjoisosassa kerätyistä näytteistä.


title: O’nyong’nyong

text: Vuosina 1996–1997 levinnyt toinen epidemia rajoittui Ugandaan. Siinä sairastui 400 ihmistä. Epidemioiden 35 vuoden väli ja todistusaineisto siitä, että Ugandassa olisi mahdollisesti ollut o’nyong’nyongepidemia jo vuosina 1904–1906, viittaavat siihen, että viruksen aiheuttamien epidemioiden sykli olisi noin 30–50 vuotta.


title: O’nyong’nyong

text: ONN-viruksella on ainakin kolme alalajia tai muunnosta. Niiden perimä on saatavilla genomitietokannoissa.


title: Camilla Al Fayed

text: Camilla Al Fayed (s. 1985) on suomalais-englantilainen seurapiirihenkilö ja hyväntekijä.


title: Camilla Al Fayed

text: Camilla Al Fayed syntyi suomalais-egyptiläiseen perheeseen vuonna 1985. Hänen äitinsä on suomalainen entinen missi ja malli Heini Wathén ja hänen isänsä on egyptiläinen liikemies Mohamed Al Fayed, jonka omistuksiin ovat lukeutuneet muun muassa Lontoon Harrods-tavaratalo, Pariisin Ritz-hotelli, englantilainen jalkapalloseura Fulham FC ja "Punch"-lehti sekä useita kiinteistöjä eri puolilla maailmaa. Perheeseen kuuluvat lisäksi Camilla Al Fayedin kolme sisarusta Jasmine, Karim ja Omar, jotka ovat kaikki syntyneet 1980-luvulla; Mohamed Al Fayedin aikaisemmasta avioliitosta syntynyt poika Dodi Al Fayed kuoli auto-onnettomuudessa vuonna 1997. Kaikilla Al Fayedin perheen jäsenillä on Mohamed Al Fayedia lukuun ottamatta Suomen kansalaisuus.


title: Camilla Al Fayed

text: Camilla Al Fayed kasvoi perheensä Barrow Green Court -kartanossa Surreyssa Englannissa ja Balnagown Castle -linnassa Skotlannin Ylämailla. Perhe vietti aikaa myös muualla päin maailmaa, sillä he ovat omistaneet useita kiinteistöjä ainakin Suomessa, Ranskassa, Sveitsissä ja Yhdysvalloissa; Suomessa perhe on vieraillut erityisesti kesäisin. Opintonsa Al Fayed suoritti kuitenkin Englannissa käyden muun muassa Roedean Schoolia East Sussexissa, Hurtwood Housea Surreyssa ja Collingham Collegea Lontoossa.


title: Camilla Al Fayed

text: Al Fayedin lapsuuden aikaisiin ystäviin lukeutuivat muun muassa Englannin prinssit William ja Harry, joiden luona Kensingtonin palatsissa hän vieraili useasti. Kesällä 1997 prinssit lomailivat puolestaan äitinsä Walesin prinsessa Dianan kanssa Al Fayedien luona Ranskan Rivieralla. Lasten ystävyys loppui kuitenkin prinsessa Dianan ja hänen uuden miesystävänsä Dodi Al Fayedin kuoltua loman päätyttyä auto-onnettomuudessa Pariisissa. Camilla Al Fayed ja hänen sisaruksensa eivät saaneet pitää enää mitään yhteyttä prinsseihin, ja Mohamed Al Fayed on onnettomuuden jälkeen puhunut useampaan otteeseen kriittisesti Englannin kuningashuoneen jäsenistä. Vasta vuonna 2007 Camilla Al Fayed jutteli jälleen prinssien kanssa saatuaan heiltä ainoana perheestään kutsun prinsessa Dianan viralliseen muistotilaisuuteen, jonne hän saapui Elton Johnin ja tämän elämänkumppanin kanssa.


title: Camilla Al Fayed

text: Al Fayed on seurustellut vuosia syyrialaisen, kiinteistöalalla vaikuttavan liikemiehen Mohamad Esrebin kanssa. Parille syntyi tytär Luna loppuvuodesta 2009. Lisäksi Al Fayed on täti sekä siskonsa Jasminen että veljensä Karimin tyttärille.


title: Camilla Al Fayed

text: Camilla Al Fayed on tehnyt vuosia hyväntekeväisyystyötä isänsä perustaman The AlFayed Charitable Foundation -säätiön puitteissa. Hän on muun muassa järjestänyt ja emännöinyt varainkeruutilaisuuksia Kentissä sijaitsevan The New School at West Heath -koulun hyväksi; kyseinen erityiskoulu on tarkoitettu tunne-elämältään traumatisoituneille nuorille, jotka ovat kokeneet esimerkiksi vakavaa henkistä ja fyysistä väkivaltaa tai lähiomaisen menetyksen. Kesällä 2010 Al Fayed järjesti toistamiseen koulun mailla musiikki- ja taidefestivaalit, ja paikalla nähtiin myös popartisti Madonna. Lisäksi Al Fayed on toiminut Nuorten Lähettiläänä useille muille hyväntekeväisyyskohteille, kuten Evelina Children's Hospitalille, Shooting Star Children's Hospicelle ja CHASE:lle.


title: Camilla Al Fayed

text: Hyväntekeväisyystyönsä lisäksi Al Fayed on työskennellyt eri tehtävissä isänsä omistamassa Harrods-tavaratalossa sekä harjoittelijana muotia käsittelevissä "Vogue"-aikakauslehdissä Lontoossa ja New Yorkissa. Lisäksi hän on toiminut brittiläisen GMTV:n televisioreportterina Pariisin ja New Yorkin muotiviikoilla ja vuodesta 2009 lähtien Chatila-jalokiviliikkeiden maailmanlaajuisena kampanjakasvona. Televisio- ja mallintöistä saamansa palkkiot Al Fayed on lahjoittanut eri hyväntekeväisyyskohteilleen.


title: Camilla Al Fayed

text: Camilla Al Fayed on ollut vuosia kansainvälisten muoti- ja seurapiirien vakiokasvo esiintyen useasti muun muassa "Tatler"- ja "Vogue" -lehdissä. Hän on osallistunut vuosien ajan säännöllisesti muotiviikoille Lontoossa, Pariisissa, Milanossa ja New Yorkissa sekä lukuisiin muihin seurapiiritilaisuuksiin eri puolilla maailmaa.


title: Oblutšje

text: Oblutšje () on kaupunki Juutalaisten autonomisella alueella Venäjällä. Se sijaitsee Amurin sivujoen Hinganin varrella 159 kilometriä Birobidžanista länteen. Kaupunki on Oblutšjen piirin keskus. Sen kautta kulkee Siperian rata. Asukkaita on 10 600 henkeä (vuonna 2009).


title: Oblutšje

text: Paikkakunta on syntynyt vuosina 1909–1911 rakennetun Solonin rautatieaseman yhteyteen. Vuonna 1938 siitä tuli kaupunki. Nykyään Oblutšjessa on rautatieliikenteen yrityksiä ja kullankaivuuta harjoittava yhtiö.


title: Pietarsaaren Sanomat

text: Pietarsaaren Sanomat on Pietarsaaressa kerran viikossa ilmestyvä paikallislehti ja kerran viikossa ilmestyvä kaupunki lehti, kaupunkilehti tunnetaan nimellä PS Pulssi, se jaetaan peittojakeluna alueella Pietarsaari, Pedersöre, Uusikaarlepyy ja Luoto. Lehden päätoimittaja on Pentti Höri. Lehti kuuluu Keski-Pohjanmaan Kirjapaino -konserniin, joka julkaisee muun muassa 7 paikallislehteä, 3 kaupunkilehteä ja päivittäistä Keskipohjanmaa-lehteä. Pietarsaaren Sanomat perustettiin vuonna 1984, kun kaupungissa aiemmin ilmestynyt Uutis-Jaakko osti sen kanssa kilpailleen Pietarsaari-lehden ja yhdistynyt lehti sai uuden nimen.


title: Pietarsaaren Sanomat

text: Pietarsaaren Sanomat siirtyi tabloidi-kokoon 14. helmikuuta 2014.


title: Hyppääjien liike

text: Hyppääjien liike syntyi 1800-luvulla Länsi-Inkerin Ropsussa. Hyppääjille oli tyypillistä voimakas hurmoksellisuus, joka ilmeni hyppäämisenä ja hurjana tanssimisena. Liikkeeseen lienee vaikuttanut Venäjällä ortodoksien keskuudessa syntynyt hlystien eli ruoskijoiden lahko. Hyppääjien liikkeessä ilmeni sekä askeettisia että seksuaalisia piirteitä. Se kannatti vapaata seksuaalisuutta ja hylkäsi muodollisen avioliiton. Hyppääjät vastustivat virkavaltaa ja papistoa. Hyppääminen, konttaaminen, sekava ääntely ja huutaminen nähtiin Pyhän Hengen läsnäolon merkkeinä. Heidän seuroissaan pidettiin puheita ja laulettiin osin itse sepitettyjä lauluja.


title: Hyppääjien liike

text: Liike piti keskinäisenä tervehdyksenään pyhää suudelmaa (laina ortodokseilta hlystien välityksellä). Jäsenet kieltäytyivät alkoholista, kahvista ja tupakasta. Naiset saattoivat korostaa asketismia ajamalla tukkansa pois. Hyppääjien kokoukset päättyivät yleensä pimeässä huoneessa transsitilassa harrastettuun ryhmäseksiin. Insestiäkin esiintyi, koska kuka tahansa saattoi pimeässä huoneessa tulla seksikumppaniksi.


title: Hyppääjien liike

text: Suomeen hyppääjien liike tuli Inkeristä vuonna 1836. Liikkeen taantuminen alkoi 1850-luvulla.


title: Rentoliuskio

text: Rentoliuskio ("Hypecoum procumbens") on keltakukkainen emäkkikasveihin kuuluva ruohovartinen kasvi. Sillä on suikertava kasvutapa, sinivihreät lehdet ja keltaiset kukat.


title: Rentoliuskio

text: Laji on alkujaan kotoisin Etelä-Euroopasta, mutta sitä kasvatetaan kukkapenkeissä kauniiden keltaiten kukkiensa vuoksi. Se on yksivuotinen, varsin kestävä kasvi.


title: Rentoliuskio

text: Länsi-Turkin ja Itä-Egean alueella kasvaa kotoperäinen alalaji "Hypecoum procumbens" ssp. atropunctatum.


title: Silkkikottarainen

text: Silkkikottarainen ("Spodiopsar sericeus"), myös "Sturnus sericeus", on aasialainen varpuslintu. Sen elinympäristö käsittää Kiinan etelä- ja kaakkoisosat Hainania myöten. Lajin holotyypin kuvaili Johann Friedrich Gmelin Kiinasta 1788.


title: Kenny Wayne Shepherd

text: Kenny Wayne Shepherd (s. 12. kesäkuuta 1977 Louisiana, Yhdysvallat) on yhdysvaltalainen kitaristi, laulaja sekä sanoittaja. Hän on julkaissut useita studioalbumeita, soittanut blues-rokkia ja popahtavaa rokkia. Shepherd tuli Johnny Langin ohella tunnetuksi nuorena roots-kitaristina 1990-luvun lopussa.


title: Kenny Wayne Shepherd

text: Guitar World sijoitti Shepherdin kolmanneksi suosituimmaksi blues artistiksi heti B. B. Kingin ja Eric Claptonin jälkeen.


title: Srilankankottarainen

text: Srilankankottarainen ("Sturnornis albofrontatus"), myös "Sturnus albofrontatus", on Sri Lankan kotoperäinen varpuslintu. Se elää saaren lounaisosissa. Lajin holotyypin kuvaili Edgar Leopold Layard Ceylonista 1835.


title: Luettelo jääpallon Ruotsin mestareista

text: Tämä on luettelo jääpallon Ruotsin mestareista. Ruotsin mestaruudesta jääpallossa on pelattu vuodesta 1907 lähtien.


title: Srilankanmaina

text: Srilankanmaina ("Gracula ptilogenys") on pyhämainojen sukuun kuuluva varpuslintu, joka on kotoperäinen Sri Lankassa. Se elää saaren lounaisosissa. Lajin holotyypin kuvaili Edward Blyth Ceylonista vuonna 1846.


title: Kohokit

text: Kohokit ("Silene") on kohokkikasvien heimoon kuuluva kasvisuku, johon kuuluu yksi- ja monivuotisia ruohovartisia kasveja. Sukuun kuuluu noin 500 lajia. Niiden lehdet kasvavat vastakkain ja kukka on valkoinen, vaalean- tai purppuranpunainen.


title: Kohokit

text: Monilla lajeilla, kuten esimerkiksi nurmikohokilla ("S. vulgaris"), kukan verhiö on pullistunut pallomaiseksi. Suomessa yleisen nurmikohokin pullea, ongen kohoa muistuttava verhiö lieneekin antanut suomenkielisen nimen koko kohokkien suvulle.


title: Kameleontti (albumi)

text: Kameleontti on Don Huonojen albumi vuodelta 1993. Levyn julkaisi Pyramid.


title: Bright Lights

text: Bright Lights on Koop Arposen 24. maaliskuuta 2010 julkaistu toinen albumi. Albumi nousi ensimmäisellä listaviikollaan Suomen virallisen albumilistan kahdeksanneksi, joka on myös sen paras sijoitus.


title: Bright Lights

text: Albumin lokakuussa 2009 julkaistu ensimmäinen single ”I Love It When I See You Smile” oli samana syksynä myös Roosa nauha -kampanjan tunnuskappaleena. Single nousi yhdeksi viikoksi singlelistan 11:nneksi. Toisena singlenä julkaistiin kappale ”Cold” helmikuussa 2010. Samana keväänä albumilta julkaistiin vielä single ”Young and Foolish”, joka nousi parhaimmillaan 19:nneksi soitetuimmaksi radiokappaleeksi.


title: De l’Esprit des Lois

text: De l’Esprit des Lois () oli valistusfilosofi Montesquieun anonyymisti vuonna 1748 julkaisema pääteos. Teosta ei ole suomennettu.


title: De l’Esprit des Lois

text: De l'Esprit des Lois on laaja teos, jossa käsitellään monia lainsäädännön aloja ja vertaillaan eri maissa eri aikakausina voimassa olleita lain säännöksiä. Teos tunnetaan kuitenkin parhaiten siitä, että siinä Montesquieu esittelee vallan kolmijako-oppinsa, jolla on ollut hyvin suuri merkitys länsimaisten demokratioiden hallitusmuotojen kehitykselle. Montesquieu piti vallan keskittymistä pahimpana kansalaisten vapautta uhkaavana asiana. Hänen esittämänsä ratkaisu tähän uhkaan on vallan kolmijako-oppi, jonka mukaan lainsäädäntövallan, päätäntävallan ja tuomiovallan piti olla eri ihmisten käsissä.


title: De l’Esprit des Lois

text: Kirjasta tuli äärimmäisen vaikutusvaltainen Ranskassa ja Britannian Amerikan-siirtokunnissa. Katolinen kirkko kielsi Montesquieun kirjat, mutta muualla Euroopassa, etenkin Britanniassa, niitä arvostettiin suuresti.


title: De l’Esprit des Lois

text: Montesquen mukaan ”hallitusvalta pitää rakentaa siten, että yhdenkään ihmisen ei tarvitse pelätä toista”. Tämä ja hänen esittämänsä tarkka vallan ositus ja osien tasapainotus (”checks and balances”) vaikutti myöhemmin ratkaisevasti Yhdysvaltain perustuslakiin ja sen isään, James Madisoniin.


title: De l’Esprit des Lois

text: "De l’Esprit des Lois" on laaja teos, jossa käsitellään monia lainsäädännön aloja ja vertaillaan eri maissa eri aikakausina voimassa olleita lain säännöksiä. Teos ei kuitenkaan ole ainoastaan historiallinen tutkielma, vaan Montesqieu esitti monista lainsäädäntökysymyksistä selvästi myös omat mielipiteensä. Teos tunnetaankin parhaiten siinä esitetystä vallan kolmijako-opista, jolla on ollut hyvin suuri merkitys länsimaisten demokratioiden hallitusmuotojen kehitykselle.


title: De l’Esprit des Lois

text: Lakien hengessä Montesquieu puoltaa perustuslaillisuutta, vallanjakoa, orjuuden lakkauttamista, ihmisoikeuksia ja laillisuusperiaatetta.


title: De l’Esprit des Lois

text: Kirja omistaa neljä kappaletta Englannin ja sen vapauden turvaavan vallanjaon käsittelemiseen. Montesquieu oli myös huolissaan siitä, että Ranskassa monarkin valtaa rajoittava aatelin voima oli katoamassa.


title: De l’Esprit des Lois

text: Vastustaessaan orjuutta Montesquieu oli edellä aikaansa. Hän esittää satiirisen hypoteettisen luettelon orjuutta puoltavista argumenteista, tosin usein asiayhteydestä irrottaen (ks. olkinukke).


title: Karmankolon kuningas

text: Karmankolon kuningas ("Härskaren på Karmala") on suomalainen elokuva vuodelta 1938. Se perustuu Lauri Virran jatkokertomukseen "Karmankolon kapina", joka julkaistiin Hakkapeliitta-lehdessä vuonna 1927. Kohtalo johdattaa kulkurin Karmankolon työmaalle, missä alkaa ilmetä viinaan ja palkkarahoihin liittyviä epäselvyyksiä. Elokuva on mustavalkoinen.


title: Karmankolon kuningas

text: Muuan kulkuri loukkaantuu, kun vuorineuvos Rosengrenin auto kolaroi hänen hevosrattaidensa kanssa. Hänet viedään hoidettavaksi vuorineuvoksen kotiin, Tuurankallion hoviin. Hän toipuu Rosengrenin kauniin tyttären, Elisan hoivassa. Toipilasajan jälkeen kulkuri saa paikan Karmankolon työmaalta, missä hän etenee leirin vartijaksi. Työtehtävässään hän yllättää erään juopottelevan miessakin ja löytää pian miesten salaviinanpolttimon, jonka hän hävittää. Tästä suivaantuu Bergan Joonas, joka hyökkää kulkurin kimppuun. Joonas häviää tappelun ja hänet pidätetään, sillä hän on murhasta etsintäkuulutettu. Yön sylissä hänen onnistuu kuitenkin paeta. Hän alkaa suunnitella työmaan palkkarahojen ryöstämistä insinöörinä esiintyvän Jorin ja muiden apulaistensa kanssa. Kulkuri saa Joonaksen kiinni varkaiden piilopirtistä. Samaan aikaan Joonaksen apumiehet onnistuvat ryöstämään palkkarahat: He kaatavat maantielle puun, johon vuorineuvos Rosengrenin auto törmää. Rosengren ja Elisa lentävät ulos autosta ja menettävät tajuntansa. Kulkurin onnistuu pelastaa Elisa piilopirttiin. Hän pyytää kaunotarta vartioimaan Joonasta, sillä hänen itsensä on lähdettävä varkaiden perään. Joonas käyttää tilaisuutta hyväkseen ja valehtelee Elisalle että kulkuri on murhaaja ja koko ryöstön ideoija. Höynäytetty Elisa avaa Joonaksen siteet.


title: Karmankolon kuningas

text: Joonas saa apurinsa kiinni ja anastaa koko ryöstösaaliin haltuunsa, mutta ennen pitkää kulkuri pääsee hänen jäljilleen. Alkaa takaa-ajo, jolloin Joonas joutuu luopumaan rahasäkistä. Hän ampuu kulkuria, joka haavoittuu luodista. Karmankolon työmaalla Jori koettaa tehdä kulkurista syyllisen ryöstöön. Elisa pitää kulkurin puolta. Jori taasen järjestää räjähdyksen, jonka aiheuttaman sekasorron turvin hän ryöstää toimistossa olevat palkkarahat ja pakenee. Kulkuri lähtee ajamaan häntä takaa. Työmaalla alkaa olla levotonta, sillä työntekijät epäilevät johdon lavastaneen koko palkkaraharyöstön. Kulkuri tavoittaa Jorin ja Joonaksen helsinkiläisestä hotellista. Vuorineuvos saa kuulla radiosta, että roistojen pidätystä on edesauttanut ratkaisevasti insinööri Erkki Karisalmi eli Karmankolon salaperäinen kulkuri. Insinööri ajaa partansa, laittaa puvun ylleen ja esittäytyy vuorineuvokselle omana itsenään. Vuorineuvos kutsuu Karisalmen illalliselle, missä myös Elisa on läsnä. Lopussa Karisalmi ja Elisa saavat toisensa.


title: Karmankolon kuningas

text: Aikalaiskriitikot kiittivät suomalaista elokuvayrittäjyyttä sinänsä, mutta moittivat "Karmankolon kuninkaan" teknistä laatua ja laahaavaa käsikirjoitusta. Uusi Suomi: "Jos ohjaaja Toivo Palomurto olisi käyttänyt rohkeammin leikkaussaksia, moni nyt pitkästyttävä kohta olisi pakoutunut, ja jos saksiminen olisi ollut järjestelmällistä, filmin koko tempo kukaties olisi muokkautunut seikkailuhengen mukaiseksi." Helsingin Sanomien mielestä teos olisi pelastettu "katsottavien joukkoon" lyhentämällä eräitä "mitään sanomattomia kohtia". Ilta-Sanomat kirjoitti: "Siinä on paljon virheitä ja puutteellisuuksia, mutta myös paljon hyvää yritystä, paikoitellen jopa hyvää, se on oikeata tunnelmaakin." Näyttelijöistä nostettiin esille Somersalmen suoritus.


title: Karmankolon kuningas

text: "Karmankolon kuningasta" kuvattiin muun muassa Brändön huvilakaupungissa, Paraisissa ja Helsingissä. Karmankolon leiriä esitti Paraisten Kalkki Oy:n kaivosalue. Kuvaukset aloitettiin elokuussa 1937 ja päätettiin saman vuoden syksynä.


title: Karmankolon kuningas

text: Palomurron elokuvasovitus poikkeaa Virran alkuperäistekstistä varsinkin loppuosaltaan. Alkuperäisen teoksen keskeinen teema, työmiesten kapinaan nousu Karmankolon työmaalla, muunnettiin elokuvalaitoksessa palkkasotkuista johtuvaksi liikehtimiseksi. Vuonna 1943 Virran aiheesta julkaistiin romaani "Karmankolon sankarijätkä". "Karmankolon kuninkaan" yleisömenestys oli heikko.


title: Heeta

text: Heeta (isona kirjaimena Ͱ, pienenä ͱ) on entinen nimitys kreikkalaisen kirjaimiston kirjaimelle eeta (Η/η), kun sen äännearvo vastasi vielä /h/-äännettä (esim. suomen kielen h-kirjaimen äännettä).


title: Heeta

text: Heeta kehittyi foinikialaisen kirjaimiston kirjaimesta ("het"). Se oli alun perin käytössä useimmissa paikallisissa kreikkalaisissa kirjaimistoissa, ja muistutti suoraan foinikialaista esikuvaansa. Se muuntui joissakin murteissa, merkittävimmin joonialaisessa murteessa, ajan kuluessa eetaksi eli vokaaliksi. Niissä murteissa, joissa tarvittiin myös /h/-äänne, muodostettiin "spiritus"- eli henkosmerkit jakamalla heeta kahtia. Kirjaimen vasemmasta puolesta saatiin "spiritus asper" eli vahva alkuhenkonen ja oikeasta puolesta "spiritus lenis" eli heikko alkuhenkonen. Heetan nykyisin esitetty muoto oli alun perin yksi kirjaimen monesta eri variantista, sen vasen puolisko.


title: Heeta

text: Heetan muodon käyttö myös tai yksinomaan eetana on havaittavissa ensin muun muassa Joonian, Kreetan ja Aioliin kirjaimistoissa sekä eteläisten Kykladien (mm. Melos, Thera) ja Rhodoksen kirjaimistoissa.


title: Heeta

text: Epigrafisissa lähteissä heetasta esiintyy muun muassa seuraavanlaisia variantteja:


title: Heeta

text: Tietokoneissa heeta koodataan eri merkistöissä seuraavasti:


title: Santiago (Galápagossaaret)

text: Santiago on saari Ecuadorille kuuluvilla Galápagossaarilla. Sen keskeinen sijainti ja luontevat maihinnousupaikat ovat tehneet siitä suositun sekä merirosvojen, valaanpyytäjien että nykyisten matkailijoiden keskuudessa. Saaren suosituimpia luonnonnähtävyyksiä ovat turkishylkeiden luola, vaaleanpunaisten flamingojen laguuni ja mahdollisuus nähdä galapagosinhiirihaukkoja ja rubiinityranneja. 1880-luvulla saarelle päästettiin kesyvuohia. Ne lisääntyivät nopeasti ja hävittivät aiemmin rehevän kasvillisuuden.


title: Copa del Rey 2009–2010

text: Copa del Reyn kausi 2009–2010 on Copa del Reyn 106. kausi. Turnaus alkoi 22. elokuuta 2009 ja päättyi 26. toukokuuta 2010 pelattavaan loppuotteluun. Siihen osallistuu yhteensä 83 joukkuetta Primera Divisiónista, Segunda Divisiónista, Segunda División B:stä ja Tercera Divisiónista. Hallitsevana mestarina turnaukseen lähtee Barcelona.


title: Copa del Rey 2009–2010

text: Primera Divisiónista ja Segunda Divisiónista pääsevät mukaan kaikki kauden 2008–2009 joukkueet paitsi Sevilla Atlético, joka on Sevillan reservijoukkue. Segunda División B:stä pääsee kauden 2008–2009 jokaisen lohkon viisi parasta joukkuetta sekä kaksi parasta kuudenneksi sijoittunutta ja Tercera Divisiónista kauden 2008–2009 lohkovoittajat.


title: Copa del Rey 2009–2010

text:
Ensimmäisen kierroksen ottelut pelattiin 22., 25., 26. ja 27. elokuuta 2009. Joukkueet pelasivat yhden ottelun, joista voittajat selvisivät seuraavalle kierrokselle.
Toisen kierroksen ottelut pelattiin 1., 2., 3., 9. ja 16. syyskuuta 2009. Joukkueet pelasivat yhden ottelun, joista voittajat selvisivät seuraavalle kierrokselle.
Kolmannen kierroksen ottelut pelattiin 7. lokakuuta 2009. Joukkueet pelasivat yhden ottelun, joista voittajat selvisivät seuraavalle kierrokselle.
Neljännen kierroksen ensimmäiset osaottelut pelattiin 27., 28. ja 29. lokakuuta ja toiset osaottelut 10., 11. ja 12. marraskuuta 2009.


title: Copa del Rey 2009–2010

text:
Loppuvaiheessa pelataan kolme pudotuskierrosta, joissa ottelut ovat kaksiosaisia. Finaali on yksiosainen ja se pelataan 26. toukokuuta 2010.
Ensimmäiset osaottelut pelattiin 5., 6. ja 7. tammikuuta ja toiset osaottelut 12., 13. ja 14. tammikuuta 2010.
Ensimmäiset osaottelut pelattiin 20. ja 21. tammikuuta ja toiset osaottelut 27. ja 28. tammikuuta 2010.
Ensimmäiset osaottelut pelataan 3. ja 4. helmikuuta ja toiset osaottelut 10. ja 11. helmikuuta 2010.


title: Hnat Domenichelli

text: Hnat Domenichelli (s. 16. helmikuuta 1976 Edmonton, Alberta, Kanada) on kanadalais-sveitsiläinen entinen NHL-kiekkoilija. Hartford Whalers varasi Domenichellin vuonna numerolla 83.


title: Hnat Domenichelli

text: Albertan provinsin Edmontonissa syntynyt Domenichelli pelasi kauden 1991–92 AMHL:n (Alberta Midget Hockey League) Edmonton Freezessa ja siirtyi sen jälkeen WHL:n Kamloops Blazersin joukkueeseen. Kaksi ensimmäistä kautta menivät enemmän tai vähemmän pienessä roolissa, mutta kaudella 1994–95 hän oli 114 tehopisteellä joukkueensa toiseksi paras pistemies ja valittiin kauden päätteeksi liigan 2. All-Stars joukkueeseen. Seuraavalla kaudella Domenichelli saalisti peräti 148 tehopistettä ollen joukkueensa paras pistemies ennen mm. Jarome Iginlaa. Kauden jälkeen Domenichelli myös valittiin sekä WHL-liigan 1. All-Stars joukkueeseen että myös kaikki junioriliigat kattavaan CHL:n 1. All Stars joukkueeseen. Samana keväänä Domenichelli palkittiin myös WHL:n urheilullisimmalle pelaajan Brad Hornung -palkinnolla. Hänet valittiin myös CHL:n urheilullisimmaksi pelaajaksi. Domenichelli voitti Blazersin riveissä WHL:n mestaruuden 1995 ja koko CHL:n mestaruusturnauksen, Memorial Cupin, sekä 1995 että 1996. Domenichelli edusti myös Kanadaa vuoden 1996 U20 MM-kisoissa.


title: Hnat Domenichelli

text:
Ensimmäiset aikuisten ammattilaispelinsä Domenichelli pelasi Hartford Whalersin AHL-farmijoukkuessa Springfield Falconsissa kaudella 1996–97. Hän ehti myös pelaamaan 13 peliä Whalersin paidassa ennen kuin tuli treidatuksi 15. maaliskuuta Calgary Flamesiin. Calgary luopui kaupassa Steve Chiassonista ja sai Domenichellin lisäksi Glen Featherstonen ja toisen kierroksen varausvuoron vuoden 1997 varaustilaisuuteen. Loppukauden aikana Domenichelli pelasi 10 peliä Flamesin paidassa.
Kaksi seuraavaa kautta menivät kutakuinkin puoliksi NHL-joukkueessa ja Flamesin farmijoukkue Saint John Flamesin kokoonpanossa. 11. helmikuuta 2000 Flames kauppasi Domenichellin yhdessä Dmitri Vlasenkovin kanssa Atlanta Thrashersiin saaden vaihdossa Jason Botterillin ja puolustaja Darryl Shannonin. Atlantassa kului kutakuinkin kaksi kautta kunnes Domenichellista tuli jälleen kauppatavaraa. 22. tammikuuta 2002 Thrashers vaihtoi Domenichellin Minnesota Wildin Andy Suttoniin. Domenichelli pelasi kauden loppuun Wildin joukkuessa, mutta seuraavalla kaudella hän mahtui NHL-joukkueen kokoonpanoon vain yhdessä ottelussa. Domenichelli vietti kauden pääasiassa farmijoukkue Houston Aerosin riveissä, jossa hän oli joukkueensa toiseksi paras pistemies, sen voittaessa Calder Cupin kaudella 2002–2003.


title: Hnat Domenichelli

text: Kaudelle 2003–04 Domenichelli siirtyi Sveitsin A-liigan HC Ambrì-Piottan joukkueeseen, jossa pelasi viisi kautta ennen siirtymistään nykyiseen joukkueeseensa HC Luganoon. Domenichelli sai Sveitsin kansalaisuuden vuonna 2009 avioiduttuaan sveitsiläisen naisen kanssa ja sitä kautta hänelle myös avautui paikka Sveitsin maajoukkueeseen Vancouverin olympiaturnauksessa.


title: Pat Novak for Hire

text: Pat Novak for Hire on yhdysvaltalainen rikoskuunnelmasarja, jota ABC esitti 1946–1947 Yhdysvaltain länsirannikolla ja vuonna 1949 valtakunnallisesti. Länsirannikolla kuunnelman nimiroolissa näytteli Jack Webb ja sen käsikirjoitti Richard L. Breen. Heidän siirryttyään tekemään Mutualille valtakunnallista, huomattavan samantyyppistä "Johnny Modero, Pier 23" -kuunnelmasarjaa, päärooliin siirtyi Ben Morris ja käsikirjoituksista vastaamaan tuli Gil Doud. Webb ja Breen palasivat sarjan pariin, sen päästyä valtakunnalliseksi.


title: Pat Novak for Hire

text: Sarjan päähenkilö on sanfranciscolaisessa satamassa venevuokraamoa pitävä Pat Novak, joka korvauksesta ottaa vastaan mitä tahansa tehtäviä. Tyypillisesti jossain tehtävän vaiheessa joku tulee murhatuksi, ja Novak syntipukiksi ja vastakkain arkkivihollisensa poliisipäällikkö Hellmanin kanssa. Hellmanin roolissa esiintyi sarjan alkuvaiheessa John Galbraith ja sarjan tultua valtakunnalliseksi Raymond Burr. Novakia avusti alkoholisoitunut entinen lääkäri Jocko Madison, jota esitti aluksi Jack Lewis ja myöhemmin Tudor Owen.


title: Pinta (Galápagossaaret)

text: Pinta on saari Ecuadorille kuuluvilla Galápagossaarilla. Se on pohjoisin saariston suurista saarista. Siellä oli aikoinaan paljon kilpikonnia, mutta ne metsästettiin lähelle sukupuuttoa. Galápagoksenjättiläiskilpikonnan alalaji "Geochelone nigra abingdoni" eli vain tällä saarella. Lajin viimeinen edustaja kuoli kesäkuussa 2012.


title: William Laud

text: William Laud (7. lokakuuta 1573 – 10. tammikuuta 1645) oli Canterburyn arkkipiispa vuosina 1633–1645. Hän vastusti radikaalia puritanismia ja antoi tukensa kuningas Kaarle I:lle, minkä vuoksi hänet teloitettiin ensimmäisessä Englannin sisällissodassa 1645. Hän on pyhimys Englannin kirkossa ja Yhdysvaltain episkopaalikirkossa ja hänen muistopäivänsä on 10. tammikuuta. Hänet on haudattu St John's Collegeen, Oxfordiin.


title: William Laud

text: Kirkollisissa viroissa Laud toimi Bathin ja Wellsin piispana 1626–1628, Saint David'sin piispana 1628–1633 ja Lontoon piispana 1628–1633. Vuonna 1630 hänet valittiin kansleriksi Oxfordin yliopistoon, jonne hän perusti nimeään kantavan arabian kielen oppituolin. Hän oli Dublinin yliopiston viides kansleri 1633–1645.


title: Matti Pussinen-Eloranta

text: Matti Pussinen-Eloranta (s. 22. marraskuuta 1956 Oulu) on suomalainen näyttelijä.


title: Matti Pussinen-Eloranta

text: Pussinen-Eloranta opiskeli näyttelemistä Suomen teatterikoulussa, sittemmin Teatterikorkeakoulussa, vuodesta 1978 vuoteen 1982. Hänellä on ollut vuodesta 1982 kiinnitys Tampereen Työväen Teatteriin, jossa hän on esiintynyt muun muassa näytelmissä "Hiiriä ja ihmisiä" (1989), "Ihmeidentekijä" (1992) ja "Työväenluokan viimeiset sankarit" (2005). Hän on myös ohjannut TTT:n off-tuotannon "Tulisielu".


title: Matti Pussinen-Eloranta

text: Pussinen-Eloranta on näytellyt myös televisiossa. Hän esitti nimihenkilöä "Pikku Kakkosessa" vuosina 1991, 1992 ja 1995 esitetyssä, kirjailija Jukka Parkkisen käsikirjoittamassa lastensarjassa "Ritari Reinhold".


title: Matti Pussinen-Eloranta

text: Hänet on palkittu kahdesti Eino Salmelaisen säätiön palkinnolla, jota jaetaan tamperelaisille teatterintekijöille ja teattereille.


title: Matti Pussinen-Eloranta

text: Pussinen-Eloranta on naimisissa ja hänellä on kolme lasta.


title: Malmstén

text: Malmstén on muun muassa seuraavien henkilöiden sukunimi:


title: Kaliumjodaatti

text: Kaliumjodaatti (KIO) on kaliumkationien ja jodaattianionien muodostama epäorgaaninen ioniyhdiste. Kaliumjodaattia voidaan käyttää muun muassa analyyttisessa kemiassa reagenssina.


title: Kaliumjodaatti

text: Kaliumjodaattia voidaan valmistaa hapettamalla elektrolyyttisesti kaliumjodidia. Jodi voidaan liuottaa jodidi-ioneina kaliumhydroksidiliuokseen, minkä jälkeen se hapetetaan. Seos jäähdytetään, jolloin kaliumjodaatti kiteytyy. Tämän jälkeen yhdiste voidaan suodattaa liuoksesta.


title: Kaliumjodaatti

text: Kaliumjodaattia voidaan valmistaa myös käyttämällä kaliumjodidin hapettimena kaliumkloraattia. Yhdisteet sulatetaan ja veteen suhteellisen niukkaliukoinen kaliumjodaatti voidaan kiteyttää vedestä, johon sulate uutetaan.


title: Kaliumjodaatti

text: Kaliumjodaatin pääasiallinen käyttö on analyyttisenä reagenssina. Analyyttinen käyttö perustuu aineen voimakkaaseen hapetuskykyyn. Kaliumjodaatin avulla voidaan määrittää muun muassa jodidi-ionien, monien metallien, kuten tinan tai talliumin pitoisuuksia. Yhdistettä käytetään myös monien farmaseuttisten orgaanisten yhdisteiden määritykseen. Tällaisia ovat muun muassa bentsalkoniumkloridin, setrimoniumbromidin ja semikarbatsidin analysoimiseen.


title: Kaliumjodaatti

text: Kloridi-ionien läsnä ollessa muodostuu usein sivutuotteena myös jodikloridia. Esimerkiksi määritettäessä jodidipitoisuuksia.


title: Kaliumjodaatti

text: Kaliumjodaattia voidaan käyttää kaliumjodidin asemesta joditableteissa. Jodaatti muuntuu jodiksi, joka estää radioaktiivisen jodin kertymisen kilpirauhaseen. Kaliumjodaatin annoskoko on aikuisella maailman terveysjärjestön suosituksen mukaan 170 mg. WHO pitää kaliumjodidia parempana vaihtona, koska ärsyttää suolistoa hieman vähemmän.


title: Ruusuvuoren koulu

text: Ruusuvuoren koulu on Vantaan Korson kaupunginosassa toimiva yläkoulu (luokka-asteet 6–9). Koulu sijaitsee Korson Ankkapuiston länsipuolella, runsas 200 metriä Korson koulun eteläpuolella. Koulussa on runsas 30 opettajaa. Syksyllä 2014 koulua kävi 437 oppilasta.


title: Ruusuvuoren koulu

text: Koulu osallistuu KiVa- ja Liikkuva koulu -hankkeisiin.


title: Ruusuvuoren koulu

text: Ruusuvuoren koulun nimi juontaa koululle alun perin suunnitellun sijaintipaikan, Ankkalampien itäpuolella sijaitsevan Ruusuvuorenmäen nimestä. Tonttivaihdon jäätyä toteutumatta koulu rakennettiin Ankkalammen toiselle puolelle, mutta kouluhanke ja sen pohjalta syntynyt koulu säilytti nimensä. Ruusuvuoren koulu valmistui vuonna 1970. Syksykstä 1977 lähtien, kun kansalais- ja keskikouluista siirryttiin Vantaalla peruskoulujärjestelmään, Ruusulan koulu toimi yhdessä nykyisen Korson koulun kanssa. Oppilaita oli jossain vaiheessa yli 800 ja koulu oli Suomen suurimpia yläasteita. Koulujen nimenä olivat tuolloin "Korson koulu yksi" ja "Korson koulu kaksi". 1980-luvun alussa koulut eriytettiin omiksi yläasteikseen. Ruusuvuoren koulu remontoitiin täysin vuosina 2003–2005. Opiskelu tapahtui remontin aikana koulupihalla sijainneissa tilapäisparakeissa.


title: Marker-kromosomi

text: Marker-kromosomi on pieni ylimääräinen kromosominpala, joka ei ole kiinnittynyt mihinkään muuhun kromosomiin, eikä vielä tiedetä, minkä kromosomin materiaalia se on. Osa markereista on viattomia, osa aiheuttaa kehityshäiriöitä.


title: Marker-kromosomi

text: Marker-kromosomi on pääpiirteissään osittainen trisomia. Joskus markeria hillitsee epäaktiivi perintöaines, jolloin sillä on hyvin vähän tai ei lainkaan vaikutusta. On olemassa joitain markereita, jotka kulkeutuvat perheessä vähäisellä vaikutuksella; ja joitain, jotka syntyvät ilman, että vanhemmat ovat sairastavia tai kantajia. Toisinaan markerit eivät periydy, sillä ne voivat kadota solujakautumisen aikana pienen kokonsa vuoksi. On olemassa henkilöitä, joilla on multippeleita markereita.


title: Marker-kromosomi

text: Erityisiä tutkimuksia aineksen tunnistamiseksi tehtäessä voidaan luoda johtopäätöksiä markerin vaikutuksesta. On olemassa tavallisempi marker, jota kutsutaan kromosomi 15:n käänteiseksi kahdentumiseksi. Tässä erityisessä syndroomassa esiintyy kehityksellisiä vajavaisuuksia ja fyysisiä muunnelmia. Vaikea tilanne syntyy, kun marker-kromosomi löytyy sikiökauden tutkimuksessa, lapsivesipunktiossa. Jos marker ei kuulu tavallisempiin markereihin eikä kummallakaan vanhemmista sitä ole, voi olla hyvin vaikeaa ennustaa markerin vaikutuksia. Tavallisesti, kun vanhempi kantaa samaa markeria, vaikutus on paljon pienempi.


title: Fejes

text: Fejes Lemezmotor- és Gépgyár Rt. oli unkarilainen vuosina 1923–1928 toiminut autonvalmistaja, joka valmisti Fejes-merkkisiä autoja. Yrityksen perusti Jenő Fejes.


title: Fejes

text: Fejes-autot suunniteltiin siten että ne kyettäisiin valmistamaan halvalla ilman työvoiman syvää perehdyttämistä. Autojen valmistuksessa oli viety hitsauksen ja kylmämuovauksen käyttö äärimmäisyyksiin, sillä edes niiden 1 244-kuutioisissa, nelisylinterisissä kansiventtiilimoottoreissa ei ollut valettuja osia. Tämän ansiosta autot olivat 30–35 prosenttia kevyempiä ja noin 20 prosenttia halvempia kuin vastaavat perinteisin menetelmin valmistetut autot. Toisaalta ulkonäöltään autot olivat sangen karkeatekoisen näköisiä. Tällä ei kuitenkaan ollut oleellista merkitystä, sillä autot myytiin enimmäkseen Unkarin postilaitoksen ja asevoimien käyttöön.


title: Fejes

text: Jenő Fejes suunnitteli yhdessä brittiläisen Cyril Pullinin kanssa Fejesien valmistusta Isossa-Britanniassa. Vuonna 1928 perustettiin yritys nimeltä "Ascot Motor and Manufacturing Co. Ltd." autojen valmistusta varten.


title: Fejes

text: Yrityksen alkupääoma oli 400 000 puntaa. Fejesiin perustuvan Ascotin hinnaksi kaavailtiin 130 puntaa, mikä olisi tehnyt siitä Ison-Britannian toiseksi halvimman pikkuauton. Malli ei kuitenkaan päässyt tuotantoon asti, sillä Britannian halpojen pikkuautojen markkinoita johtanut Austin pelkäsi asemansa puolesta ja onnistui estämään autojen sarjatuotannon käynnistämisen.


title: North Vancouver (kaupunki)

text: North Vancouver on 45 165 (2006) asukkaan kaupunki Brittiläisessä Kolumbiassa, Kanadassa. Kaupunki kuuluu Vancouverin metropolialueeseen ja on yksi kolmesta North Shoren alueen asuinalueista. Kaupunkia ympäröi länsi-, pohjois- ja itäpuolilta North Vancouverin kunta ja etelässä se rajautuu Burrard Inletin vuonoon, jonka vastarannalla sijaitsee Vancouverin kaupunki.


title: North Vancouver (kaupunki)

text: North Vancouverin asukkaita lukuun ottamatta provinssin asukkaat eivät yleensä huomioi samannimisten kunnan ja kaupungin eroa ja useimmiten puhekielessä viitataan ainoastaan North Vancouveriin, joka voi tarkoittaa kumpaa tahansa.


title: North Vancouver (kaupunki)

text: North Vancouverin kunta perustettiin 1891, ja North Vancouverin kaupunki itsenäistyi siitä vuonna 1907. Itsenäistyessään kaupungissa oli noin 2000 asukasta, jotka halusivat kehittää kaupunkia, mutta eivät halunneet kustantaa harvaanasutun maaseudun kalliita palveluja.


title: North Vancouver (kaupunki)

text: Laivanrakennustelakat olivat 1900-luvun alussa suuri työllistäjä alueella. Ensimmäisen maailmansodan aikana telakoilla rakennettiin useita sotalaivoja. Vuonna 1915 Moodyvillen alue liitettiin kaupunkiin. Autolauttaliikenne Burrard Inletin yli Vancouveriin aloitettiin vuonna 1917.


title: North Vancouver (kaupunki)

text: 1930-luvun laman vaikutukset ulottuivat North Vancouverin kaupunkiinkin, ja joulukuussa 1932 se ajautui konkurssiin. Brittiläisen Kolumbian provinssi nimitti komissaarin valvomaan kaupungin taloutta. Kaupungin selvitystila jatkui aina vuoteen 1944, jolloin uusi kaupunginvaltuusto valittiin. Toisen maailmansodan aikana alueen telakat rakensivat jälleen useita joukkojenkuljetusaluksia, joita käytettiin etenkin Normandian maihinnousussa.


title: North Vancouver (kaupunki)

text: Kaupungin pohjoispuolitse kulkee Kanadan halki johtava Trans-Canada Highway, joka on kokomatkaltaan moottoritietä. Kaupungin alueella siinä on kolme liittymää: Lynn Valley Road (# 19), Lonsdale Avenue (# 18) ja Westview Drive (# 17). North Vancouverin kaupungin ja Vancouverin yhdistää kolme siltaa Burrard Inletin yli. Niistä Lions Gate Bridge ja Ironworkers Memorial Second Narrows Crossing ovat maantiesiltoja, Second Narrows Bridge on ainoastaan rautatieliikenteen käytössä. Coast Mountain Bus Company -yhtiö likennöi North Vancouverin ja Vancouverin välillä SeaBus-katamaraanialuksilla.


title: Kirkon kymmenysneuvosto

text: Kirkon kymmenysneuvosto (engl. "Council on the Disposition of the Tithes") on Myöhempien Aikojan Pyhien Jeesuksen Kristuksen kirkossa elin, joka valvoo ja ohjaa kirkon jäsenten maksamien kymmenysten käyttöä. Kymmenysneuvoston muodostavat ensimmäisen presidenttikunnan, johtavan piispakunnan ja kahdentoista apostolin koorumin jäsenet. Kymmenysneuvostossa puhetta johtaa Myöhempien aikojen pyhien Jeesuksen Kristuksen kirkon presidentti. Kirkon ensimmäinen presidentti Joseph Smith perusti kymmenysneuvoston 8. heinäkuuta 1838.


title: Kirkon kymmenysneuvosto

text: Kirkon kymmenysneuvosto valvoo keskitetysti kirkon jäsenten maksamien kymmenysten sijoittamista ja investoimista. Kymmenyksiä käytetään esimerkiksi temppelien, seurakuntakeskusten ja muiden kiinteistöjen rakentamiseen sekä julkaisutoimintaan. Lisäksi osa kymmenyksistä sijoitetaan erilaisiin rahastoihin.


title: Kirkon kymmenysneuvosto

text: Kirkon kymmenysneuvosto hallinnoi vuosittain miljardien dollarien rahavirtoja. Myöhempien Aikojen Pyhien Jeesuksen Kristuksen kirkon sisäinen tarkastus valvoo kymmenysneuvoston toimintaa ja rahankäyttöä, mutta kirkko ei ole julkistanut yksityiskohtaisia tilinpäätöstietojaan vuoden 1959 jälkeen.


title: DCF77

text: DCF77 on aikatietoa ja referenssitaajuutta lähettävä pitkäaaltoasema Saksan Mainflingenissä (25 kilometriä Frankfurtista kaakkoon). Asema palvelee radiosignaalista aikansa synkronoivia kelloja Euroopan alueella.


title: DCF77

text: Toimintaa hallinnoi "Physikalisch-Technische Bundesanstalt", Saksan valtiollinen fysiikkalaboratorio. Asema aloitti palvelunsa vuonna 1959, aika- ja päivämäärätieto lisättiin vuonna 1973. DCF77:lle on myös varalaitteisto.


title: DCF77

text: Aikatieto tuotetaan paikallisilta atomikelloilta, jotka on myös yhdistetty Saksan pääkelloihin Braunschweigissä. 77,5 kHz taajuista kantoaaltoa lähetetään 50 kW teholla. Data sisältyy signaaliin amplitudimoduloituna pulssinleveyskoodina. Matala taajuus ja datan hidas (1 b/s) lähetysnopeus mahdollistavat vastaanoton suurimmassa osassa Eurooppaa. Signaali toistuu joka minuutti. DCF77-signaalin avulla kellot pystyvät automaattisesti siirtymään kesä- ja talviajan välillä.


title: DCF77

text: Suomi sijaitsee lähettimen kantaman ulkolaidalla, joten signaalin voimakkuus riippuu suuresti kellon sijoituspaikasta, vuoden- ja vuorokaudenajasta ja auringon aktiivisuudesta. Kellossa oleva antenni on yleensä kela, jonka sisällä on ferriittisauva. Antenni ei ole kovin vahvasti suuntaava, mutta sauvan akselin suunnassa on terävä minimi. Paras vastaanottoherkkyys saavutetaan asettamalla vaakatasossa oleva sauva poikittain vastaanottosuuntaan vastaan eli Suomessa sauvan jompikumpi pää osoittamaan suunnilleen luoteeseen tai kaakkoon. Vastaanotto voi häiriintyä lähellä olevista sähkölaitteista, kuten tietokoneista tai kännyköistä.


title: Albert Lebrun

text: Albert Lebrun (29. elokuuta 1871 Mercy-le-Haut, Moselle, nykyään Meurthe-et-Moselle – 6. maaliskuuta 1950 Pariisi) oli ranskalainen poliitikko ja Ranskan presidentti vuodesta 1932 vuoteen 1940. Hän oli kolmannen tasavallan viimeinen presidentti.


title: Albert Lebrun

text: Lebrun äänestettiin Ranskan edustajainhuoneeseen 1900, minkä jälkeen vuonna 1911 hänet valittiin siirtomaaministeriksi.


title: Albert Lebrun

text: Lebrun äänestettiin kolmannen tasavallan presidentiksi vuonna 1932 Paul Doumerin seuraajaksi. Vuonna 1938 hänet valittiin uudestaan presidentiksi toiselle kaudelle. Toisen maailmansodan alettua hän osoittautui kuitenkin presidenttinä heikoksi.


title: Albert Lebrun

text: Vuonna 1940, kun Saksa oli miehittänyt Pohjois-Ranskan, myös Pariisin, presidentti Lebrun vaati tuloksetta sodan jatkamista Saksaa vastaan ja että hallituksen oli vetäydyttävä Algeriaan.. Pääministeriksi nimitetty marsalkka Pétain allekirjoitti kuitenkin 22. kesäkuuta antautumissopimuksen, jolla Pohjois-Ranska jäi Saksan miehittämäksi. Hallitus siirtyi tämän jälkeen Vichyyn. Kansalliskokous päätti 10. heinäkuuta luovuttaa Pétainin hallitukselle kaiken vallan, minkä vuoksi Lebrun joutui luopumaan presidentin virasta. Hän itse vetäytyi tuolloin Vizilleen. Vuonna 1943 hän saksalaiset vangitsivat hänet ja pitivät vankina sodan loppuun saakka. Tavattuaan sodan päätyttyä Charles de Gaullen hän hyväksyi tämän johtoaseman mutta totesi samalla, ettei hän itse ollut koskaan virallisesti luopunut presidentin virasta - vain kansalliskokous olisi voinut ottaa sellaisen ilmoituksen vastaan, mutta se ei kokoontunut enää luovutettuaan vallan Pétainille.


title: Selwyn College

text: Selwyn College on yksi englantilaisen Cambridgen yliopiston 31 collegesta. Se perustettiin vuonna 1882 Uuden-Seelannin ensimmäisen anglikaanisen piispan George Augustus Selwynin muistoksi. Collegen vanhimmat punatiiliset osat, jotka edustavat uusgoottilaista tyylisuuntaa, suunnitteli arkkitehti Sir Arthur Blomfield. College rakennettiin Corpus Christi Collegelta ostetulle tontille, joka tuolloin oli syrjässä kaupungin keskustasta. Selwyn College alkoi hyväksyä naisia opiskelijoiksi vuodesta 1976 alkaen.


title: Selwyn College

text: Selwyn Collegea ovat käyneet mm. soudun olympiavoittaja Ran Laurie ja hänen poikansa, näyttelijä Hugh Laurie. Muita tunnettuja Selwynin alumneja ovat konservatiivipoliitikko John Gummer ja kirjailija Robert Harris.


title: Siniselkäsieppo

text: Siniselkäsieppo ("Myioparus plumbeus") on laajalla alueella Saharan eteläpuoleisessa Afrikassa tavattava sieppoihin kuuluva varpuslintu.


title: Siniselkäsieppo

text: Kooltaan siniselkäsieppo on noin 14 cm. Siniselkäsieppo on selästään, päästään ja siivistään väriltään siniharmaa. Pyrstö on musta ja pyrstön reunasulat ovat valkoiset. Vatsa on väritykseltään valkoinen. Sukupuolet eivät eroa toisistaan ulkonäöltään. Nuori siniselkäsieppo on höyhenpuvultaan kellanruskea ruskein pilkuin. Lintu muistuttaa ulkonäöltään savanniharmaasieppoa ("Muscicapa caerulescens"), mutta eroaa pyrstön värityksen perusteella.


title: Siniselkäsieppo

text: Siniselkäsieppoa tavataan lähes koko Saharan eteläpuoleisessa Afrikassa. Laji puuttuu kokonaan ainoastaan Somaliasta. Lajin elinympäristöä ovat savannit, jokivarsien kosteat metsät ja ainavihantien metsien reunamaat.


title: Siniselkäsieppo

text: Siniselkäsiepon ravinto koostuu pääasiassa hyönteisistä, kuten kovakuoriaisista, termiiteistä ja perhosten toukista. Ruokansa lintu etsii puiden lehvästön joukosta.


title: Siniselkäsieppo

text: Siniselkäsiepon pesimäkausi kestää elokuusta joulukuulle. Lajin pesä sijaitsee puunkolossa, joka voi olla myös tikan tekemä. Pesä sisustetaan heinillä, jäkälöillä ja höyhenillä. Sekä koiras- että naaraslinnut osallistuvat pesän rakentamiseen. Naaras munii kahdesta kolmeen valkoista ruskea- ja oliivinvihreäpilkullista munaa.


title: Niittysirkku

text: Niittysirkku ("Emberiza cioides") on aasialainen varpuslintu. Sen elinympäristö käsittää Keski- ja Itä-Aasian Kazakstanista ja Kirgisiasta itään eteläiseen Siperiaan, Mongoliaan, Kiinaan, Koreaan, Japaniin ja Venäjän Kaukoitään. Laji on tavattu Euroopassa useita kertoja, Suomessa 20.-27.5.1987 koiras Korppoon Utössä. Eurooppalaisissa havainnoissa kyse on saattanut olla karanneista häkkilinnuista.


title: Pensassirkku

text: Pensassirkku ("Emberiza cirlus") on Länsi- ja Etelä-Euroopassa sekä Pohjois-Afrikassa elävä varpuslintu. Sitä ei ole tavattu Suomessa.


title: Kultatöyhtösirkku

text: Kultatöyhtösirkku ("Schoeniclus elegans") on itäaasialainen varpuslintu. Sen elinympäristö käsittää Venäjän Kaukoitää, Korean, Japanin, Kiinan, Taiwanin ja Myanmarin. Suomessa se on tavattu kerran, kun 22.4.1991 rengastettiin lintu Hangon lintuasemalla.


title: Ratomir Dujković

text: Ratomir Dujković (, s. 24. helmikuuta 1946) on serbialainen jalkapallovalmentaja ja entinen pelaaja.


title: Ratomir Dujković

text: Dujković aloitti urheilu-uransa käsipallomaalivahtina, mutta paikallisseura NK Borovon entinen maalivahti sai houkuteltua Dujkovićin siirtymään jalkapallon puolelle. Hän aloitti junioritasolla Borovossa, josta siirtyi pian NK Osijekin organisaatioon. Osijekin kanssa Dujković otti osaa marraskuussa 1962 Jugoslavian valtakunnalliseen nuorisoturnaukseen, jossa hänen kykynsä pantiin merkille ja hän sai siirron Belgradin Punaisen tähden organisaatioon.


title: Ratomir Dujković

text: Dujković debytoi Punaisen tähden edustusjoukkueessa kauden 1963/64 lopulla ja nousi sittemmin seuran ykkösmaalivahdiksi. Hän oli torjuntavastuussa muun muassa Punaisen tähden edetessä Euroopan Cupin välieriin 1971. Hän pelasi myös neljä maaottelua Jugoslavian maajoukkueessa.


title: Ratomir Dujković

text: Vuonna 1974 Dujković siirtyi 201 liigaottelun jälkeen Espanjaan, Real Oviedoon. Hän pelasi seurassa kolme kautta, mutta ei onnistunut murtautumaan ykkösmaalivahdiksi. Hän palasi 1977 NK Osijekiin, joka putosi kauden 1979/80 päätteeksi liigasta. Tämän jälkeen Dujković siirtyi FK Zemuniin, jonka kanssa hän juhli nousua Jugoslavian liigaan kauden 1981/82 päätteeksi. Dujković lopetti uransa kauden jälkeen.Dujković jatkoi pelaajauransa jälkeen FK Zemunissa valmennustehtävissä. Putoamiseen päättyneellä kaudella 1982/83 hän toimi apuvalmentajana ja nousi seuraavalla kaudella päävalmentajaksi. Hänen johdollaan seura taisteli kärkisijoista Jugoslavian ykkösdivisioonassa, mutta ei onnistunut palaamaan pääsarjatasolle. Vuonna 1987 hän siirtyi Punaiseen tähteen maalivahtivalmentajaksi ja oli mukana voittamassa Euroopan Cupia 1991.


title: Ratomir Dujković

text: Vuonna 1992 Dujković jätti Punaisen tähden ja siirtyi Venezuelan maajoukkuevalmentajaksi. Dujkovićin johdolla aikaisemmin varsin kehnosti menestynyt Venezuela nousi FIFA:n rankingissa 29 sijaa ja onnistui välttämään Copa Américan viimeisen sijan 1993.


title: Ratomir Dujković

text: Venezuelan jälkeen Dujković toimi Myanmarin maajoukkueen peräsimessä johdattaen maan Aasian kisojen jalkapalloturnaukseen, mutta hän erosi tehtävistään maan ja FIFA:n kehnojen suhteiden vuoksi. Tämän jälkeen hän palasi Venezuelaan, jossa valmensi Atlético Zuliaa, Universidad Los Andesia ja Estudiantes Méridaa.


title: Ratomir Dujković

text: Loppuvuodesta 2001 Dujković siirtyi Ruandan maajoukkueen valmentajaksi. Hän johdatti kansanmurhasta toipuvan maan suureksi riemuksi Afrikan mestaruuskisoihin 2004 ensi kertaa sen historiassa. Joukkue esiintyi edukseen myös alkulohkossa kukistamalla Kongon demokraattisen tasavallan ja pelaamalla tasan Guinean kanssa. Tappio Tunisialle avausottelussa maksoi kuitenkin jatkopaikan pisteen erolla. Dujković jätti Ruandan sopimusneuvotteluiden kariuduttua kesällä 2004.


title: Ratomir Dujković

text: Joulukuussa 2004 serbivalmentajan ura jatkui Ghanan maajoukkueessa. Valintaa edelsi pitkä prosessi, jossa Ghana havitteli valmentajakseen mm. Philippe Troussieriä. Dujkovićin johdolla Ghana ottikin ne askeleet, joita siltä odotettiin. Hän johdatti maan ensimmäistä kertaa sen historiassa MM-kisoihin. Vaikka kisoja edeltänyt Afrikan mestaruuskisat menivätkin penkin alle Ghanan pudottua jo lohkovaiheessa, sai serbialainen jatkaa tehtävässään. Luottamus kannatti, sillä Saksan MM-kisoissa Ghana toipui avaustappiosta Italialle ja voitti sekä Tšekin että Yhdysvallat ja eteni komeasti pudotuspelikierroksille. Vastaan tuli kuitenkin Brasilia, ja hyvästä yrityksestä huolimatta Ghana putosi jatkosta 3–0 tappion myötä.


title: Ratomir Dujković

text: Jätettyään nimensä Ghanan jalkapallohistoriaan Dujković jätti maajoukkueen ja siirtyi lokakuussa 2006 Kiinan alle 23-vuotiaiden maajoukkueen peräsimeen. Tavoitteena oli valmistaa Kiina menestyskuntoon Pekingin olympialaisiin 2008. Dujkovićin ensimmäinen koitos 2006 Aasian kisoissa päättyi karvaaseen tappioon puolivälierissä Irania vastaan. Kesällä 2007 Kiinan A-maajoukkueen päävalmentaja sai potkut ja Dujkovićia kaavailtiin hänen seuraajakseen. Serbialainen itse ilmoitti, ettei tehtävät kiinnosta ennen olympialaisia.


title: Ratomir Dujković

text: Ennen olympialaisia Dujković valoi uskoa Kiinan menestysmahdollisuuksiin , mutta kaikki päättyi sensaatiomaisiin yllätyspotkuihin vain kolme viikkoa ennen kisoja. Kiina meni kisoihin apuvalmentajan opein ja putosi jo alkuvaiheessa.


title: Ratomir Dujković

text: Heinäkuussa 2009 kokenut Dujković palasi penkin päähän Serbian alle 21-vuotiaiden maajoukkuevalmentajana. Hän on saanut kritiikkiä osakseen varsinkin Kroatialle kärsityn 2–1 tappion jälkeen. Helmikuussa 2010 Dujkovićin nimi on noussut esille Nigerian päävalmentajapelissä. Serbian liitto on ilmoittanut, että mikäli Dujković haluaa mennä, hänet voidaan vapauttaa sopimuksestaan. Itse hän on pitänyt spekulaatioita lähinnä median lietsomina. Lopulta Serbia ei selvinnyt Dujkovićin johdolla EM-kisoihin ja hän erosi tehtävistään elokuussa 2010.


title: Ratomir Dujković

text: Lokakuussa 2010 Dujkovićista tuli Syyrian maajoukkueen päävalmentaja. Serbivalmentajan tarkoituksena oli valmentaa Syyriaa Aasian mestaruuskisoissa 2011, joihin maa oli selvinnyt 14 vuoden tauon jälkeen. Lopulta pesti päättyi kuitenkin sopimuksen purkamiseen joulukuussa 2010 ja Dujkovićin ainoaksi otteluksi jäi 2–0 voittoon päättynyt maaottelu Bahrainia vastaan.


title: Jukupark Turku

text: JukuPark Turku on kesällä 2010 Turun Kaerlaan, Impivaaran liikuntakeskuksen tuntumaan avattu Suomen suurin ulkovesipuisto. Vesipuiston alue on 2,5 hehtaaria, ja sille on rakennettu muun muassa kolme grilliravintolaa, Merirosvosaari-vesileikkimaailma, jossa on yli kymmenen vesiliukumäkeä, jotka laskevat 1 200 neliömetrin altaaseen. Alueella on myös kaksi muuta suurempaa liukumäkitornia, muita uima-altaita ja auringonottoterasseja. Vesipuistoon odotettiin sitä avattaessa 90 000 kävijää vuodessa. JukuPark avattiin 3. heinäkuuta 2010, ja se ehti jo muutamassa päivässä kerätä tuhansia kävijöitä.


title: Chilen maanjäristys 2010

text: Chilen maanjäristys tapahtui 27. helmikuuta 2010 Chilen keskiosissa Maulen alueella, ja se oli voimakkuudeltaan 8,8 momenttimagnitudiasteikolla. Aamuyöllä kello 3.34 (UTC−3) 10–30 sekuntia kestäneen järistyksen keskus oli 23 kilometrin syvyydessä ja 90 kilometrin päässä maan toiseksi suurimmasta kaupungista Concepciónista. Alueella raportoitiin myös jälkijäristyksiä, joista voimakkain oli 6,9 momenttimagnitudia. Jälkijäristyksia oli aina 3 000 kilometrin päässä São Paulossa Brasiliassa asti Tsunamivaroitus annettiin 53 Tyynenmeren maahan.


title: Chilen maanjäristys 2010

text: Presidentti vaihtui Chilessä 11. maaliskuuta 2010, kun Sebastián Piñera astui virkaan Michelle Bacheletin tilalle.


title: Chilen maanjäristys 2010

text: Maanjäristyksessä kuolleiden määräksi esitettiin aiemmin huomattavasti korkeampia lukemia kuin lopulliseksi lukemaksi jäi. Huhtikuun alussa kuolleita laskettiin olevan 486 ja lisäksi 79 kadonnutta.


title: Chilen maanjäristys 2010

text: Miljoonat ihmiset pakenivat kaduille sähköjen katkettua ja 500 000 rakennusta vaurioitui. Maahan julistettiin hätätila, ja esimerkiksi pääkaupunki Santiago de Chilen lentokentän kärsittyä pahoja vaurioita se jouduttiin sulkemaan väliaikaisesti. Santiagon historiallinen keskusta kärsi pahoja vaurioita ja ainakin yksi moottoritien silta romahti. Concepciónin kaupungissa merkittävä määrä rakennuksia, sairaaloita ja maanteitä vaurioitui. Rannikon kalastajakylissä tsunami aiheutti ennakolta suurempia tuhoja.


title: Chilen maanjäristys 2010

text: Järistyksen johdosta tuotanto katkaistiin ainakin muutamilla merkittävillä kuparikaivoksella. Chile on maailman suurin kuparintuottaja. Lisäksi 200 vankia pakeni vankilan seinän sorruttua.


title: Chilen maanjäristys 2010

text: Concepciónissa ja muualla Maulen alueella ryösteltiin ja poltettiin ruokakauppoja ja hallitus määräsi alueelle öisen ulkonaliikkumiskiellon sekä 10 000 sotilas pitämään järjestystä yllä. Yksi ihminen menehtyi poliisin ja väkijoukon yhteenotoissa. Presidentti Bachelet totesi, että Concepción "ei ole enää hallinnassa".


title: Chilen maanjäristys 2010

text: Suomen Santiagon-lähetystö alkoi järistyksen tapahduttua selvittämään maassa olevien suomalaisten tilannetta. Ulkoministeriö arvioi maassa olleen noin 200 suomalaista, joista suurimpaan osaan saatiin yhteys ensimmäisenä päivänä onnettomuudesta. Ulkoministeriön tietoon ei ole tullut luokkaantuneista suomalaisista. Lisäksi UM selvitti Pääsiäissaarilla ja Havaijilla olleiden suomalaisten tilannetta.


title: Chilen maanjäristys 2010

text: Etelä-Amerikan mantereen edustalla, Tyynenmeren pohjan alla tapahtunut järistys aiheutti myös tsunamin, jonka korkeudeksi merenpinnan mittausasemilla havaittiin enimmillään runsas 2,3 metriä.


title: Chilen maanjäristys 2010

text: Tsunamiaalto eteni Chilen lisäksi Peruun, Ecuadorin, Costa Ricaan, Ranskan Polynesiaan ja Meksikon rannikolle. Tsunamin raportoitiin osuneen esimerkiksi Juan Fernándezin saarille. Ihmishenkien menetykseltä vältyttiin Ranskan Polynesiassa, jossa tsunamiaalto kohosi neljään metriin. Havaijilla ja Australiassa tsunamiaallot eivät aiheuttaneet vakavia tuhoja.


title: Chilen maanjäristys 2010

text: Järistyksen nostattaman tsunaminvaaran takia annettiin aluksi alueellinen tsunamivaroitus (), joka koski vain Chileä ja Perua; lisäksi annettiin huomautus () tsunamista Ecuadorille. Pian tämän jälkeen jouduttiin antamaan lähes koko Tyynenmeren laajuinen tsunamivaroitus. Tsunamiaalto ylsi sunnuntaina Venäjälle ja Japaniin, ja myöhemmin samana päivänä varoitus peruttiin.


title: Chilen maanjäristys 2010

text: Chilen valtio myönsi parin päivän kuluttua tapahtumista epäonnistuneensa tsunamista varoittamisessa. Tsunami teki vakavaa tuhoa juuri Chilen rannikon kalastajakylissä.


title: Chilen maanjäristys 2010

text: Euroopan unioni lupasi lähettää humanitaarista apua Chileen. Välittömänä apuna annettiin kolme miljoonaa euroa. YK:n puheenjohtaja Ban Ki-moon esitti suruvalittelut järistyksessä menehtyneitten omaisille.


title: Chilen maanjäristys 2010

text: Chile pyysi kansainvälistä apua kaksi päivää maanjäristyksen tapahduttua. Osa kansainvälisistä järjestöistä kuitenkin lähetti alueelle rahallista apua ja työntekijöitä jo tätä ennen. Punaisen Ristin kansainvälinen liitto päätti 28. helmikuuta lähettää Chileen 205 000 euroa rahallista apua. Chilen Punaisen Ristin vapaaehtoiset auttoivat onnettomuuden uhreja paikan päällä. Punaisen Ristin kansainvälinen liitto julkaisi 2. maaliskuuta maailmanlaajuisen avunpyynnön, jossa se pyysi 4,7 miljoonaa euroa Chilen Punaisen Ristin avustustöiden tukemiseen. Avustusoperaatiossa oli tarkoitus tarjota noin 15 000 järistysalueen asukkaalle avustustarvikkeita, telttoja ja pressuja, sekä varustaa kenttäsairaala.


title: Chilen maanjäristys 2010

text: Suomessa ulkomaankauppa- ja kehitysministeri Paavo Väyrynen päätti 3. maaliskuuta 400 000 euron humanitaarisesta avusta Chileen. Apu koordinoitiin Suomen Punaisen Ristin kautta. Suomen ja Norjan Punaisen Ristin kansalliset yhdistykset lähettivät yhteisen kenttäsairaalan Chileen maanjäristyksessä vaurioita kärsineeseen Temucon kaupunkiin. Sairaalassa oli paikat 50 potilaalle, vuodeosasto, kaksi leikkaussalia ja poliklinikka. Punaisen Ristin avustustarvikevarastot olivat olleet Chilen maanjäristyksen aikaan vähissä massiivisen Haiti-avustusoperaation takia, joten avustustoimintaa Chileen oli vaikea käynnistää. SPR päätti 4. maaliskuuta lähettää Chileen omasta katastrofirahastostaan 150 000 euroa. Se keräsi Suomessa järistyksen uhreille lahjoituksia tilisiirtoina ja lipaskeräyksenä. Muista suomalaisista järjestöistä ainakin World Vision käynnisti avustusoperaation Chileen. Lisäksi Kirkon Ulkomaanapu varautui avun lähettämiseen.


title: Chilen maanjäristys 2010

text: Vuonna 1960 tapahtunut Suuri Chilen maanjäristys maan eteläkärjessä oli historian voimakkaimpia maanjäristyksiä (9,5M). Concepciónissa on aikaisemminkin tapahtunut pahoja maanjäristyksiä mm. vuosina 1570, 1751 ja 1835. Ne aiheuttivat myös tsunameja. Santiagossa vakavia tuhoja aiheutti mm. Santiagon maanjäristys 1985. Vuoden 2010 maanjäristys oli Chilen historiassa 30 vuoteen pahin maanjäristys.


title: Petra Kalliomaa

text: Petra Kalliomaa (s. 24. huhtikuuta 1980) on suomalainen juontaja ja toimittaja. Hän juontaa Helmiradion keskipäivää arkisin kello 11–14. Radiojuontamisen lisäksi Kalliomaa on toiminut juontajana muun muassa useilla festivaaleilla ja erilaisissa tapahtumissa.


title: Petra Kalliomaa

text: Petra Kalliomaa aloitti radiossa vuonna 2007 Lahdessa silloisessa Radio 99:ssä ja työskenteli myöhemmin Radio Voima:ssa iltapäiväjuontajana. Vuonna 2009 Kalliomaa aloitti Jaajo Linnonmaan juontajaparina Radio Suomipopin Aamulypsy - ohjelmassa Anni Hautalan jäätyä äitiyslomalle. Jaajo Linnonmaan, Petra Kalliomaan, Juha Vuorisen ja Juha Perälän viimeinen yhteinen Aamulypsy-lähetys kuultiin Radio Suomipopilla 23.12. 2011. Aamylypsyn jälkeen hän jatkoi juontajana Metro Helsingin Aamussa ja myöhemmin iltapäivälähetyksissä. Kalliomaa lopetti Metro Helsingillä 10.05.2016 siirtyen Nelonen Median ja Mediatakojien uuden Helmiradion keskipäiväjuontajaksi.


title: Petra Kalliomaa

text: Kalliomaa on palkittu RadioMedian Radio Gaalassa vuoden tulokkaana vuonna 2009. Yleisö valitsi Aamulypsyn vuoden radio-ohjelmaksi 2011.


title: Petra Kalliomaa

text: Petra Kalliomaa on naimisissa Turmion Kätilöt -yhtyeen basistin Hannu Voutilaisen kanssa.


title: Naohito Fujiki

text: Naohito Fujiki (, s. 19. heinäkuuta 1972) on japanilainen näyttelijä ja laulaja.


title: Luettelo Chilen maanjäristyksistä

text: Tämä on luettelo Chilessä tapahtuneista maanjäristyksistä. Luettelossa on kaikki merkittävät maanjäristykset, jotka ovat tuntuneet tai joiden keskuspaikka on ollut Chilessä. Ilmoitettu kellonaika on UTC.


title: Mukkulan peruskoulu

text: Mukkulan peruskoulu on Lahdessa Mukkulan kaupunginosassa toimiva koulu, jossa on luokat 1–9. Lukio lakkautettin vuonna 2007. Oppilaita koulussa on yli 800. Koulun yhteydessä toimivat Mukkulan päiväkoti ja Mukkulan kirjasto.


title: Rue de Rivoli

text: Rue de Rivoli on noin kolmen kilometrin pituinen länsi–itä-suuntainen katu Pariisin keskustassa, 1. ja 4. arrondissementin alueella. Se johtaa Place de la Concorden koilliskulmasta itään, ja sen itäpäästä johtaa sen jatkeena oleva lyhyt "Rue Saint-Antoine" Place de la Bastillelle. Kadun länsiosa kulkee Jardin des Tuileriesin pohjoisreunaa pitkin, ja se jatkuu välittömästi Louvren pohjoispuolitse. Sen varrella Tuileries'in puistossa on taidemuseona toimiva Jeu de Paume. Rue de Rivoli tunnetaan myös huomattavana liikekatuna.


title: Rue de Rivoli

text: Kadun länsiosan pohjoisreunalla olevilla rakennuksilla on pitkä yhtenäinen julkisivu. Niiden kohdalla jalkakäytävä kulkee katettuna, pylväsrivin ajotiestä erottamana arkadikäytävänä rakennusten ylempien kerrosten alla.


title: Rue de Rivoli

text: Katu rakennettiin 1800-luvun alussa Napoleonin määräyksestä, ja se sai nimensä Rivolin taistelun mukaan, jossa hän oli voittanut itävaltalaiset. Aluksi se ulottui vain Place de la Concordelta Louvren kohdalle, mutta 1850-luvulla, Napoleon III:n ja Georges-Eugène Haussmannin aikana, sitä jatkettiin nykyiseen pituuteensa..


title: Ba Bển kansallispuisto

text: Ba Bển kansallispuisto on luonnonsuojelualue Vietnamin koillisosassa Đông Bắcin alueella, Bắc Kạnin maakunnassa. Matkaa Vietnamin pääkaupunkiin Hanoihin on noin 240 km.


title: Ba Bển kansallispuisto

text: Puisto käsittää Vietnamin suurimman järven Ho Ba Bển ympäristöineen. Järvi on 8 kilometriä pitkä ja noin 800 metriä leveä. Se on syvimmillään 29 metriä syvä, ja siinä on lukuisia pieni kalkkikiviluotoja. Järvi on 178 metrin korkeudella merenpinnasta; puistoalueen korkeus vaihtelee 150 metristä 1098 metriin. Se on rosoista kalkkikivialuetta jossa on jyrkkäseinäisiä rotkoja ja luolia. Suurin luola on 300 metriä pitkä Phuongin luola, jonka läpi järven laskujoki Nang-joki virtaa.


title: Ba Bển kansallispuisto

text: Puistossa elää karhuja, tiikereitä ja apinoita, joista harvinaisin on tonkininpystynenäapina "Rhinopithecus avunculus". Puisto tunnetaan myös 350 perhoslajistaan. Siellä järjestetään veneretkiä, jolla pääsee katsomaan luolia, vesiputouksia ja etnisten vähemmistöjen asuttamia kyliä.


title: Kokusai Shorinjiryu Karatedo

text: Kokusai Shorinjiryu Karatedo on karaten tyylisuunta, johon kuuluu lyönti- ja potkutekniikoiden lisäksi lukkoja, heittoja ja asetekniikoita. Tyylin perusti vuonna 2005 soshi Matsuoi Yuji, 8. dan hanshi. Pääopettajana hän vaalii ja opettaa niitä tekniikoita ja periaatteita, jotka soke Tamotsu Isamu opetti aikanaan oppilaalleen Ikubo-senseille.


title: Kokusai Shorinjiryu Karatedo

text: Tyylin tekniikassa on nähtävissä selvästi klassisten Kyan-linjan okinawalaisten karatetyylien luonteenomaisia piirteitä muun muassa jalkatyössä, vanhoissa Yakusokukumite-tekniikoissa sekä tyylin katoissa. Lisäksi tyylin olennaisena osana on Okinawalla 1900-luvun ensimmäisellä puoliskolla käytetty tapa käyttää otteluharjoittelussa apuna ns. Boogu-suojavarusteita. Tyylille on ominaista runsas liikkuminen, vartaloväistämisen korostaminen sekä potkutekniikoiden korostunut osuus (70 % potkut - 30 % lyönnit). Lyöntejä ja potkuja käytetään myös pyöreiden väistöjen yhteydessä torjuntoina. Tällainen harjoittelu tuottaa monipuolisesti osaavia karatekoja, joiden tekniikka on toimivaa ja jotka pystyvät ottamaan huomioon myös ulkoiset olosuhteet.


title: Kokusai Shorinjiryu Karatedo

text: Olennainen osa harjoittelusta käytetään myös henkisten valmiuksien kehittämiseen. Koska näiden asioiden oppimiseen kuluu yleensä koko ihmisikä, on Shorinjiryu Karatedo paitsi taistelutaito, myös elämäntapa.


title: Kokusai Shorinjiryu Karatedo

text: Karatedon harjoittelu voidaan katsoa jaettavaksi kolmeen osa-alueeseen: perustekniikka-, liikesarja- ja otteluharjoitteluun (kihon, kata ja kumite). Kaikki kolme osa-aluetta tukevat toisiaan.


title: Kokusai Shorinjiryu Karatedo

text: Kihon eli perustekniikkaharjoittelu tarkoittaa tyypillisesti yksin suoritettavaa tekniikkaharjoittelua. Kihon-harjoittelu muodostuu yksittäisten tekniikoiden tai tekniikka-kombinaatioiden toistosta, jossa opettaja korjaa oppilaiden suoritusta.


title: Kokusai Shorinjiryu Karatedo

text: Tyylisuuntaan kuuluvat seuraavat katat, jotka voidaan johtaa okinawalaisiin perinteisiin muotoihin:Näiden ohella tyylisuunnassa harjoitellaan Matsuoi-sensein kehittämiä Kihon-katoja, joita käytetään karaten ja kobudon perusharjoittelussa:


title: Kokusai Shorinjiryu Karatedo

text: Kokusai Shorinjiry Karatedo sisältää monipuolisen kumite eli otteluharjoittelun. Vanhaan okinawalaiseen perinteeseen nojautuvat, parin kanssa suoritettavat Yakusoku kumite -tekniikat opettavat liikkumista, vartalonkäyttöä ja itsepuolustustekniikkaa. Puolivapaa otteluharjoitus eli Oyo kumite harjoittaa vapaassa ottelussa tarvittavaa liikkumista ja kombinaatioita. Tyylin vapaaottelu on Boogu-tsuki kumite eli suojin käyty täyskontaktiottelu. Boogu-varusteisiin lukeutuvat kypärä, rintapanssari, alasuojat, hanskat sekä säärisuojat.


title: Kokusai Shorinjiryu Karatedo

text: Lisäksi pariharjoitteluun kuuluuvat Zaho- (polviasennosta puolustautuminen) ja Tankensabaki-tekniikat (puolustautuminen veistä vastaan).


title: Kokusai Shorinjiryu Karatedo

text: Suomen Shorinjiryu Karatedo -yhdistys on perustettu vuonna 1996 ja sen tarkoituksena on edistää Kokusai Shorinjiryu karatedon harrastusta jäsentensä keskuudessa, tukea toimintaan osallistuvien henkilöiden henkistä ja fyysistä kehittymistä sekä opettaa heille budohengen mukaisia elämäntapoja.


title: Kokusai Shorinjiryu Karatedo

text: Tarkoituksensa toteuttamiseksi yhdistys tarjoaa jäsenilleen valmennus- ja koulutustoimintaa eri muodoissaan, ylläpitää ja kehittää kansainvälisiä lajiyhteyksiä sekä valvoa jäsentensä yhteisiä ja yleisiä etuja lajitoiminnan piirissä.


title: Kokusai Shorinjiryu Karatedo

text: Suomen karateliitossa on Kokusai Shorinjiryu tyylisuunnalla oma dan-kollegio. Yhdistykseen kuuluvat tällä hetkellä seuraavat seurat:


title: Kokusai Shorinjiryu Karatedo

text:
Pääkaupunkiseutu
Savo
Itä-Suomi
Pohjois-Suomi


title: Samuel Page

text: Samuel Page aka Sam Page (s. Samuel L. Elliott 5. marraskuuta 1976) on yhdysvaltalainen näyttelijä.


title: Samuel Page

text: Samuel Page syntyi Whitefish Baysa, Wisconsinissa ja kävi Princetonin yliopiston, josta hän valmistui pääaineinaan ekologia ja biologia. Yliopistoaikanaan Page pelasi myös koulun baseball-joukkueessa ja hän onkin erittäin kehuttu atleetikko pelattuaan lisäksi amerikkalaista jalkapalloa, jääkiekkoa, golfia ja tennistä. Princetonin yliopistosta Page valmistui vuonna 1988.


title: Samuel Page

text: Page tiesi haluavansa näyttelijäksi seniorivuonnaan Princetonin yliopistossa; "Tulin kotiin ja sanoin äidilleni ja isälleni muuttavani Hollywoodiin näyttelijäksi.


title: Samuel Page

text: Los Angelesissa ollessaan Page esiintyi muun muassa televisiosarjoissa "Men, Women & Dogs", "Undressed", "Seitsemäs taivas", "Popular", "Hang Time" ja "Border Town". New York Cityssä Page valittiin näyttelemään Trey Kenyonia draamasarjaan "All My Children", vuonna 2002.


title: Samuel Page

text: Pagella oli sivuosa televisiosarjassa "American Dreams" ja hän teki vierailuja sarjoissa, kuten "" ja "Wicked Science". Vuonna 2005 Page valittiin näyttelemään Jesse Parkeria FOXin yliluonnolliseen draamasarjaan "Pahan tytär". Vuonna 2006 Page sai roolin CBS:n draamasarjaan "Shark". Vuonna 2008 Page esiintyi Will.i.amin videossa "Yes We Can" Barack Obaman presidenttivaaliehdokkuuden hyväksi, yhdessä lukuisten muiden julkisuuden henkilöiden kanssa.


title: Samuel Page

text: Televisiorooliensa lisäksi Page on esiintynyt elokuvissa "The Brotherhood", "Prison of the Dead" ja "Microscopic Boy".


title: Samuel Page

text: Pagen on esiintynyt useassa ABC:n draamasarjan "Täydelliset naiset" jaksossa Sam Allen nimisenä hahmona, joka onBree Hodgen ensimmäisen miehen Rexin poika .


title: Vietnam Television

text: Vietnam Television (VTV) on vietnamilainen kansallinen televisioyhtiö. Kuten kaikkea muutakin Vietnamin mediaa, myös VTV:tä hallitsee Vietnamin hallinto. Se perustettiin 7. syyskuuta 1970.


title: Vietnam Television

text: Vapaasti lähetettävät maanlaajuiset tv-kanavat


title: Vietnam Television

text: VTV1: Uutiskanava


title: Vietnam Television

text: VTV2: Tiede- ja opetuskanava


title: Vietnam Television

text: VTV3: Infotainment-kanava


title: Vietnam Television

text: VTV4: Kansainvälinen kanava


title: Vietnam Television

text: VTV5: Vähemmistökielten kanava


title: Vietnam Television

text: VTV6: Lasten ja nuorten kanava


title: Vietnam Television

text: Aluelliset/kaupunkikanavat


title: Vietnam Television

text: VTV Hue


title: Vietnam Television

text: VTV Danang


title: Vietnam Television

text: VTV Phu Yen


Vietnam Television


title: Vietnam Television

text: VTV Can Tho 1


title: Vietnam Television

text: VTV Can Tho 2


title: VTV

text: VTV voi tarkoittaa ainakin seuraavia:


title: Tran Hieu Ngan

text: Tran Hieu Ngan (; s. 26. kesäkuuta 1974 Tuy Hòa) on vietnamilainen taekwondoini ja olympiamitalisti. Hän voitti hopeaa Sydneyn olympialaisissa 2000 alle 57-kiloisten sarjassa ja oli samalla maansa ensimmäinen olympiamitalisti. Ngan on voittanut myös kaksi mitalia Aasian-mestaruuskilpailuista ja yhden pronssimitalin Aasian kisoista.


title: Bạch Mãn kansallispuisto

text: Bạch Mãn kansallispuisto on luonnonsuojelualue Vietnamin keskiosassa noin 40 kilometrin päässä Huến kaupungista. Se sijaitsee Annamin ylängöllä Thừa Thiên-Huến ja Quảng Namin maakunnissa. Seutu on Vietnamin sateisimpia alueita, huipulla saadaan 8000 mm sadetta vuodessa. Puistossa elää 330 lintulajia ja yli 1400 kasvilajia. 83 nisäkäslajin joukossa ovat vasta 1990-luvulla löydetyt saola ja jättimuntjakki.


title: Bạch Mãn kansallispuisto

text: Satet ovat runsaimpia loka-marraskuussa, ja silloin matkailijoita kiusaavat myös juotikkaat.


title: John Slattery

text: John Slattery, oikealta nimeltään John M. Slattery Jr., (s. 13. elokuuta 1962 Boston, Massachusetts, Yhdysvallat) on yhdysvaltalainen näyttelijä.


title: John Slattery

text: "Mad Men" -sarjan Roger Sterlingin roolin ohella muita Slatteryn merkittäviä rooleja ovat muun muassa Al Kahnin rooli sarjassa "Homefront", senaattori Walter Mondalen rooli HBO:n minisarjassa "Avaruuden sankarit", Sam Trumanin rooli sarjassa "Will & Grace", Michael Cassidyn rooli Amyn miehenä sarjassa "Amyn lailla", poliitikko Bill Kelleyn rooli sarjassa "Sinkkuelämää", rehtori Dennis Martinon rooli sarjassa "Ed" ja Peter Benedictin rooli sarjassa "Jack and Bobby". Maaliskuussa 2007 Slattery alkoi esittää "Täydellisissä naisissa" Gabrielle Solisin (Eva Longoria Parker) toista aviomiestä, kunnes hahmo kuoli sarjan neljännellä kaudella hurrikaanimyrskyssä.


title: John Slattery

text: Slattery esitti Katherine Watsonin (Julia Roberts) poikaystävää Paul Moorea elokuvassa "Mona Lisa Smile". Slattery näytteli Tony Starkin isää Howard Starkia elokuvissa "Iron Man 2" (2010), "Ant-Man" (2015) ja "" (2016).


title: John Slattery

text: Slattery valmistui Amerikan katolisesta yliopistosta vuonna 1984. Slattery on ollut näyttelijä Talia Balsamin kanssa naimisissa vuodesta 1998, ja parilla on yksi lapsi.


title: James M. Cain

text: James Mallahan Cain (1. heinäkuuta 1892 Annapolis, Maryland, Yhdysvallat – 27. lokakuuta 1977) oli yhdysvaltalainen kirjailija ja toimittaja.


title: James M. Cain

text: Cain syntyi katoliseen irlantilaistaustaiseen perheeseen. Hänen isänsä oli merkittävä opettaja ja äitinsä oopperalaulaja, ja hän peri äidiltään rakkautensa musiikkiin. Äidin masentava kommentti Cainin äänen tasosta teki tyhjäksi tämän toiveet laulajanurasta. Valmistuttuaan Washington Collegesta Cain alkoi työskennellä toimittajana.


title: James M. Cain

text: Ensimmäisen maailmansodan lopulla Cain vietti vuoden Ranskassa armeijan lehden toimittajana. Palattuaan Yhdysvaltoihin hän työskenteli vuodesta 1924 toimittajana New York World -lehdessä Walter Lippmannin alaisena. Hänen kolumninsa olivat pohjana esikoisteokselle, Yhdysvaltojen politiikkaa kriittisesti käsitelleelle "Our Government" (1930) American Mercuryyn. Kun lehti lopetettiin, hän siirtyi vuonna 1931 The New Yorkeriin. Hän piti itseään ensisijaisesti toimittajana.


title: James M. Cain

text:
Cainin esikoisromaani "Vahinko kello kaulassa" ("The Postman Always Rings Twice", suomennettu 1970, julkaistu uudelleen 1990 nimellä "Postimies soittaa aina kahdesti") ilmestyi 1934. Kaksi vuotta myöhemmin ilmestyi jatko-osa "Nainen ilman omaatuntoa" ("Double Indemnity", suomennos 1982). Molempien pohjalta on tehty elokuva, samoin kuin teoksen "Mildred Pierce" (1941). Cain mainitaan käsikirjoittajana vain kolmessa Hollywood-elokuvassa: "Algiers", "Stand Up and Fight" ja "Gypsy Wildcat". Hänen teostensa pohjalta tehdyt elokuvat käsikirjoitti joku muu.
Cainin 1970-luvulla valmistunut käsikirjoitus "The Cocktail Waitress" on löytynyt Cainin agentin jäämistöstä. Se ilmestyy 2012. Romaanin päähenkilö on kaunis leski, joka palkataan tarjoilijaksi. Mies on kuollut hämärissä oloissa. Nainen tutustuu työssään nuoreen hurmuriin ja vanhempaan rahakkaaseen miehen, ja tuloksena on vaarallinen kolmiodraama Cainin tapaan.


title: James M. Cain

text: Cain avioitui Mary Cloughin kanssa vuonna 1919. Avioliitto päättyi pian eroon. 1927 Cain avioitui suomalaista syntyperää olleen Elina Sjösted Tyszeckan kanssa. Avioliitto kesti vuoteen 1942. Cainilla ei ollut omia lapsia, mutta Elinan lapset olivat hänelle läheisiä. Kolmannen, lyhyen avioliiton Cain solmi 1944 näyttelijä Aileen Pringlen kanssa. Neljännen kerran hän meni naimisiin 1947 oopperalaulaja Florence Macbethin (k. 1966) kanssa.


title: Hevosen heisimato

text: Hevosen heisimato ("Anoplocephala perfoliata") on hevosen suolistossa elävä heisimatolaji, joka on ainoa Suomessa esiintyvä hevosen heisimatolaji. Se on keskimäärin 2-3 cm pitkä mutta voi saavuttaa jopa 8 cm:n pituuden.


title: Hevosen heisimato

text: Hevosen heisimadon väli-isäntänä toimii hevosen ulosteita ravintonaan käyttävä "Oribatidae"-punkki. "Oribatidae"-punkki saa hevosen ulosteita syömällä sisäänsä hevosen heisimadon munia, jotka kehittyvät punkin elimistössä hevoselle infektiivisiksi toukkamuodoiksi. Hevonen saa tartunnan syömällä laidunruohon mukana heisimadon toukkia sisältäviä punkkeja. Heisimatojen toukat vapautuvat punkin sisältä hevosen ruoansulatuskanavassa ja kulkeutuvat suolistoon, jossa aikuiset madot kiinnittyvät suolen seinämään, erityisesti ohutsuolen loppupään ja umpisuolen alueelle. Aikuiset hevoset saavat tartunnan useimmin kuin varsat.


title: Hevosen heisimato

text:
Yleensä heisimatotartunta on melko oireeton, mutta suolen seinämään kiinnittyneet madot saattavat aiheuttaa limakalvon paksuuntumista ja haavaumia. Pahimmillaan tartunta voi aiheuttaa suolistotulehduksen, suolistotukoksen tai suoliston repeytymisen.
Hevosen heisimadon poistamisessa voidaan käyttää esimerkiksi pratsikvantelia sisältävää matolääkettä. Pratsikvanteli on pyratsiini-isokinoliinijohdannainen, jota käytetään useilla eläinlajeilla matolääkkeenä.


title: Kongonsiepot

text: Kongonsiepot ("Myioparus") on sieppojen heimoon kuuluva varpuslintusuku. Kongonsieppojen sukuun kuuluu BirdLifen mukaan kaksi lajia.


title: Seinäjoen kaupunginteatteri

text: Seinäjoen kaupunginteatteri sijaitsee Alvar Aallon suunnittelemassa, vuonna 1987 valmistuneessa Aaltokeskuksessa, johon kuuluvat muun muassa myös Lakeuden Risti -kirkko, kaupungintalo ja Seinäjoen kaupunginkirjasto. Teatterin taiteellinen johtaja on Christian Lindroos.


title: Seinäjoen kaupunginteatteri

text: Seinäjoen Kaupunginteatterissa on neljä näyttämöä. Päänäyttämö on 429-paikkainen Alvar-sali. Lisäksi teatterissa on satapaikkainen Elissa Aallon mukaan nimetty Elissa-studio, 60-paikkainen Verstasteatteri ja 120-paikkainen Teatteriravintola. Päänäyttämön "Daidalos"-esiripun suunnitteli kuvataiteilija Juhana Blomstedt ja ylälämpiön "Isojako"-seinäryijyn tekstiilitaiteilija Irma Kukkasjärvi.


title: Seinäjoen kaupunginteatteri

text: Teatterissa järjestetään vuosittain noin 250 esitystä, joita käy katsomassa noin 55 000 katsojaa. Teatterissa työskentelee vierailevat työntekijät mukaan lukien noin 80 henkilöä.


title: Seinäjoen kaupunginteatteri

text: Vuonna 2013 oli teatterin 50-vuotisjuhlavuosi. Vuonna 2015 Seinäjoen kaupunginteatteri valittiin Vuoden teatteriksi Suomessa. Maaliskuussa 2015 jaetun palkinnon voittajan valitsi näyttelijä, ohjaaja ja käsikirjoittaja Kari Heiskanen.


title: XpressMusic

text: XpressMusic-puhelimet ovat Nokian valmistamia musiikin kuuntelua varten suunniteltuja matkapuhelimia.


title: Moniezia expansa

text: Moniezia expansa on ainoa Suomessa lampailla, vuohilla ja naudoilla esiintyvä suolistoheisimatolaji, mutta lampaalla ja vuohella tartunta on yleisempi kuin naudalla. Heisimadot elävät naudan, vuohen ja lampaan ohutsuolen limakalvoon kiinnittyneenä. Väli-isäntänään ne käyttävät punkkia. Tartunta on yleisempi nuorilla eläimillä kuin vanhemmilla. Tartunnan yleisyydessä on havaittu vuodenaikavaihtelua, jonka epäillään johtuvan punkkien suuremmasta esiintyvyydestä ja aktiivisuudesta kesällä.


title: Moniezia expansa

text: "Moniezia expansa" -tartunta aiheuttaa harvoin kliinisiä oireita, mutta pahimmillaan se voi aiheuttaa suolistotukoksen ja ripulia.


title: George Sampson

text: George William Sampson (s. 29. kesäkuuta 1993) on street dancer () joka on syntynyt Warringtonissa, Englannissa. George Sampson on tullut tunnetuksi Britain's Got Talentista, jonka hän voitti 14-vuotiaana, vuonna 2008. Palkinnoksi hän sai 100 000 puntaa.


title: George Sampson

text: Sampson meni koe-esiintymiseen ensimmäisen kerran vuonna 2007. Lopullisessa karsinnassa Simon Cowell ei kuitenkaan pystynyt vakuuttamaan kahta muuta tuomaria. Niinpä Sampson putosi kisasta eikä päässyt semifinaaliin.


title: George Sampson

text: Vuonna 2008 Sampson meni Talentin koe-esiintymisiin toisen kerran tanssikappaleella 'Rock this party'. Esityksen jälkeen Simon Cowell kuvailee, että vuonna 2007 George oli fantastinen, mutta tänä vuonna hän oli aivan ilmiömäinen. Sampson siis jatkoi semifinaaliin ja siitä vielä finaaliin tanssibiisillään Big Beat remix 'Singin in the rain'. Lopulta hänet julistettiinkin voittajaksi. Toiseksi sijoittui Group Signature ja kolmanneksi Andrew Johnston.


title: George Sampson

text: Sampson näytteli elokuvassa "StreetDance 3D" Eddien roolin.


title: Black Dice

text: Black Dice on yhdysvaltalainen kokeellista rockia ja elektronista musiikkia tekevä yhtye. Se on perustettu vuonna 1997 ja toimii pääasiassa New Yorkin Brooklynissa.


title: Biobíon alue

text: Biobíon alue on yksi Chilen viidestätoista hallinnollisesta alueesta. Sen virallinen järjestysnumero on VIII. Alue muodostuu neljästä maakunnasta: Arauco, Biobio, Concepción ja Ñuble. Sen pääkaupunki on Concepción. Vuoden 2017 väestönlaskennassa alueella oli 2 037 414 asukasta. Sen pinta-ala on 37 063 neliökilometriä.


title: Biobíon alue

text: Biobíon alueella on paljon vesivoimaa, Biobío- ja Laja-joissa on vesivoimalat. Alueella on istutettuja havumetsiä. Alueen tärkeät elinkeinot ovat metsäteollisuus, tuotantoteollisuus ja kalastus.


title: Koiranheisimato

text: Koiran heisimato ("Dipylidium caninum") on koiralla, kissalla ja ketulla esiintyvä heisimatoihin kuuluva suolistoloinen, joka hyvin harvoin voi esiintyä myös ihmisellä. Se on maailmanlaajuisesti yleisin koiran ja kissan heisimatotartunnan aiheuttaja. Koiran heisimato elää isäntäeläimensä ohutsuolen limakalvoon kiinnittyneenä. Väli-isäntänään se käyttää kirppuja ja väiveitä, ja pääisäntä saa tartunnan syömällä tartuntaa kantavan kirpun tai väiveen.


title: Koiranheisimato

text: Tartunta on yleensä melko oireeton, mutta usein isäntäeläimellä esiintyy peräaukon alueen kutinaa. Voimakkaassa tartunnassa voi esiintyä suolisto-oireita.


title: Koiranheisimato

text: Koiranheisimatotartuntaa hoidetaan sisäloislääkkeillä, mutta koska tartuntaa levittävät ulkoloiset, on usein myös ulkoloislääkitys tarpeen.


title: Isotaskurapu

text: Isotaskurapu ("Cancer pagurus") on kookas taskurapulaji, joka elää Pohjois-Atlantin itärannikolla.


title: Isotaskurapu

text: Täysikasvuisen isotaskuravun selkäkilpi on enintään 20 cm pitkä ja 30 cm leveä ja väritykseltään punaruskea, nuorilla yksilöillä kuitenkin purppuranruskea. Selkäkilven reuna jakaantuu edessä viiteen tylppään ja sivuilla yhdeksään pulleaan lohkoon. Sakset ovat keskenään suurin piirtein samankokoiset, sileät ja kärjistään mustat. Koirailla ne voivat kuitenkin olla hieman erikokoiset ja raskasrakenteisemmat kuin naarailla. Kävelyraajat ovat jykevät ja vaaleammat kuin selkäkilpi ja niissä on lyhyitä, jäykkiä sukasia. Raajojen kärjet ovat terävät ja mustat.


title: Isotaskurapu

text: Isotaskurapuja esiintyy Pohjois-Atlantin itäosissa. Levinneisyysalue ulottuu pohjoisessa Britteinsaarille ja Pohjois-Norjaan ja etelässä Marokon pohjoisrannikolle. Aikaisemmin niitä on tavattu myös Välimeren pohjoisrannikolla.


title: Isotaskurapu

text: Isotaskuravut elävät yleensä 6–40 metrin syvyydessä, hiekkaisessa, soraisessa tai kivikkoisessa merenpohjassa.


title: Isotaskurapu

text: Isotaskurapuja kalastetaan sulkupyydyksillä Euroopan länsirannikolla. Niitä joutuu myös jonkin verran troolikalastuksen sivusaaliiksi. Vuonna 1999 kokonaissaalis oli hieman yli 41 000 tonnia, josta Ison-Britannian osuus oli 48 % ja Ranskan 21 %. Saaliit pysyivät samalla tasolla 2000-luvun alussa, mutta nousivat vuonna 2007 lähes 60 000 tonniin. Isotaskurapuja myydään sekä tuoreina että pakastettuina.


title: Ebersin papyrus

text: Ebersin papyrus on papyrusarkeille tehty egyptiläinen käsikirjoitus noin vuodelta 1550 eaa. Se käsittelee lääketiedettä. Papyrus on saanut nimensä saksalaisen Georg Ebersin mukaan, joka osti sen Luxorista vuonna 1873. Papyrusta säilytetään nykyisin Leipzigin yliopiston kirjastossa.


title: Ebersin papyrus

text: Käsikirjoitus on 110 sivua pitkä. Se käsittelee vatsaongelmia, suolistoloisia, iho-ongelmia, sydänvaivoja, pääongelmia kuten migreeniä, virtsaneritystä, hiuksia, kieliongelmia, hammasvaivoja, nenä-, kurkku- ja korvasairauksia sekä gynekologisia vaivoja. Siinä on taudin kuvaus, syy ja hoito-ohje.


title: Ebersin papyrus

text: Käsikirjoituksessa on 875 lääkkeiden valmistusohjetta.


title: Juhannusturilas

text: Juhannusturilas ("Amphimallon solstitiale") on lehtisarvisiin ("Scarabaeidae") kuuluva kovakuoriaislaji.


title: Juhannusturilas

text: Aikuinen kuoriainen on noin 14–18 millimetrin mittainen. Juhannusturilas muistuttaa paljon kastanjaturilasta ("Melolontha hippocastani"), mutta on huomattavasti pienempi ja karvaisempi.


title: Juhannusturilas

text: Laji on yleinen Etelä- ja Keski-Suomessa, missä sitä esiintyy kesä-heinäkuussa.


title: Juhannusturilas

text: Lajia tavataan yleensä lehtipuilla ja pensailla, joiden lehtiä se käyttää ravinnokseen. Iltaisin koirailla on usein tapana lennellä suurissa parvissa puiden ympärillä.


title: Juhannusturilas

text: Juhannusturilaan toukat elävät maan sisässä juuria syöden. Puutarhoissa ja taimikoissa niistä on suurta haittaa vahingoittaen erityisesti männyn taimia. 20–30 millimetrin mittaisia toukkia on kutsuttu rasvamakkaroiksi. Juhannusturilaan kehitys munasta aikuiseksi kestää yleensä kaksi vuotta, joskus kolme.


title: Rusoperäsirkku

text: Rusoperäsirkku ("Fringillaria affinis") afrikkalainen varpuslintu, jonka elinympäristö käsittää Saharan eteläpuolista Afrikkaa, Mauritaniasta Etiopiaan, ja päiväntasaajalle saakka. Lajia ei ole tavattu Suomessa.


title: Afrikankastanjasirkku

text: Afrikankastanjasirkku ("Fringillaria tahapisi") on afrikkalainen varpuslintu. Sen elinympäristö käsittää Saharan eteläpuolisen Afrikan Etelä-Afrikkaa myöten. Lajia ei ole tavattu Suomessa.


Jääkiekon maailmanmestaruuskilpailut 1977 pelattiin Wienissä. B-sarja pelattiin Tokiossa ja C-sarja Kööpenhaminassa. A-sarjassa pelattiin edellisvuoden tapaan siten, että yksinkertaisen sarjan lisäksi neljä parasta jatkoivat mitalisarjassa muiden jatkaessa kamppailua sarjassa säilymisestä. Alkusarjan sarjapisteet säilyivät mukana loppusarjaan. Kanada palasi mukaan MM-kisoihin kahdeksan vuoden tauon jälkeen.
Itä-Saksa nousi A-sarjaan. Alankomaat ja Itävalta putosivat C-sarjaan.


title: Jääkiekon maailmanmestaruuskilpailut 1977

text: Italia nousi B-sarjaan.


title: Kai Myrberg

text: Kai Myrberg (s. 12. elokuuta 1962 Helsinki) on suomalainen merentutkija ja tietokirjailija. Hän toimii Suomen ympäristökeskuksen johtavana tutkijana sekä Klaipėdan yliopiston professorina vuodesta 2015 alkaen. Hän oli vuosina 2015–2017 Kansainvälisen Merentutkimusneuvoston (ICES) varapresidentti.


title: Kai Myrberg

text: Myrberg oli 1988–2008 Merentutkimuslaitoksessa tutkijana ja erikoistutkijana. Vuosina 1993–1994 hän oli Pohjoismaiden Ministerineuvoston stipendiaattina Göteborgin yliopistossa ja vuosina 2000–2001 Tukholman yliopistossa tutkijatohtorina.


title: Kai Myrberg

text: Myrberg väitteli tohtoriksi vuonna 1998. Hänen väitöskirjansa käsitteli Suomenlahden fysiikkaa. Hän on julkaissut yli 40 kansainvälisesti referoitua artikkelia ja viisi kirjaa. Hän on osallistunut myös muun muassa Itämeren ilmastonmuutokseen liittyvän BACC-kirjan kirjoittamiseen kaksi kertaa. Myrberg on toiminut aktiivisesti muun muassa kansainvälisessä merentutkimusneuvostossa (ICES) eri työryhmien jäsenenä, sekä vuosina 2011–2017 toisena Suomen delegaattina järjestössä (v. 2015–2017 varapresidentti). Lisäksi Myrberg on BALTEX-hankkeen johtoryhmän jäsen, (nykyisin Baltic Earth). Hän on Baltic Sea Science Congressin johtoryhmän jäsen. Myrberg oli 2009–2011 muun muassa Itämeren BONUS+-hankkeessa BalticWay-projektin Suomen päätutkija


title: Kai Myrberg

text: Myrberg koordinoi vuodesta 2010 lähtien Suomenlahden meriympäristön suojeluun liittyvää kolmikantayhteistyötä, johon osallistuu Suomen, Viron ja Venäjän tutkijoita ja viranomaisia. Tähän liittyen Myrberg johti vuoden 2014 Suomenlahti-vuotta, joka oli kaikissa kolmessa maassa hyväksytty ministeritasolla. Teemavuoden aikana järjestettiin runsaasti määrä erilaisia tutkimukseen, Suomenlahden tilan seurantaan ja kansalais- ja järjestötoimintaan liittyviä tapahtumia (yhteensä n. 250). Suomenlahti-vuoden 2014 yhteyteen perustettiin Suomessa kansalaisvaltuuskunta, jonka puheenjohtajana toimi entinen pääministeri, toimitusjohtaja (nyk. kansanedustaja) Matti Vanhanen. Venäjällä kansalaisvaltuuskunnan johdossa olivat Len Oblastin ja Pietarin kuvernöörit Alexander Drozenko ja Grigori Poltavchenko sekä Virossa entinen pääministeri Andres Tarand. Suomessa hankkeen suojelijana toimi presidentti Sauli Niinistö ja Virossa presidentti Toomas Hendrik Ilves sekä Venäjällä presidentti Vladimir Putin. Teemavuoden tulokset raportoitiin loppuvuodesta 2015 SYKEn Policy briefin muodossa sekä tiekarttana. Nämä dokumentit sisältävät konkreettiset toimenpide-ehdotukset päättäjille siitä, miten Suomenlahden tilaa parannetaan ripeästi ja kustannustehokkaasti. Vuonna 2016 ilmestyi SYKEn julkaisusarjassa laaja tila-arvio -raportti, sekä vuonna 2017 Journal of Marine Systems -julkaisussa Suomenlahti-vuoden päätuloksista lehden erikoisnumero. Vuonna 2016 Suomen, Viron ja Venäjän ympäristöministerit allekirjoittivat deklaraation, jossa sovittiin kolmikantatyön jatkosta vuoteen 2020 asti.


title: Kai Myrberg

text: Suomenlahtityö on herättänyt myös kansainvälistä kiinnostusta, ja Myrberg kutsuttiin kertomaan tuloksista Ruotsin kuningas Kaarle XVI Kustaan 70-vuotispäiville. sekä Almedalenin viikolle Visbyhyn 2015. Myrberg oli myös yksi Riiassa vuonna 2015 pidetyn Baltic Sea Science Congressin pääpuhujista esittelen Suomenlahti-työn tieteellisiä tuloksia.


title: Kai Myrberg

text: Myrberg on toiminut myös akateemisena vastaväittäjänä (mm. 2013 Kööpenhaminan yliopistossa, 2014 Helsingin yliopistossa) sekä useiden väitöskirjojen esitarkastajana ja väitöskomiteoiden jäsenenä Tanskassa, Ruotsissa, Suomessa, Virossa ja Liettuassa. Myrbergin tutkimusyhteistyö ulottuu mainittujen maiden lisäksi myös Venäjään, Saksaan, Tanskaan, Britanniaan, Yhdysvaltoihin ja Kanadaan. Myrberg on ollut 2012–2015 Klaipėdan yliopiston vieraileileva professori ja 1. syyskuuta 2015 alkaen varsinainen professori. Hän opettaa Klaipedan yliopistossa Itämeren oseanografiaa, jota hän opetti 2002–2012 dosenttina Helsingin yliopistossa


title: Kai Myrberg

text: Myrberg on pitänyt vuodesta 1997 lähtien luentoja ja luentokursseja eri yliopistoissa, erityisesti Helsingin yliopistossa. Vuodesta 2002 asti hän on ollut Helsingin yliopiston geofysiikan dosentti. Hän osallistunut myös kansainvälisten Itämeren oseanografian kesäkoulujen ja kurssien järjestämiseen Suomessa ja ulkomailla


title: Kai Myrberg

text: Myrbergin erikoisala on Itämeren oseanografia, josta hänellä on lajaalti julkaisuita. Hän on kirjoittanut professori Matti Leppärannan kanssa ensimmäisen systemaattisen monografian Itämeren oseanografiasta, "Physical Oceanography of the Baltic Sea". Kirjaa on sittemmin yleisesti referoitu julkaisu.


title: Kai Myrberg

text: Myrberg on toiminut Suomen Dosenttiliiton (2009–2010) ja Helsingin yliopiston dosenttiyhdistyksen (2008–2010) hallitusten puheenjohtajana. Hän on ollut William ja Ester Otsakorven Säätiön hallintoneuvoston varapuheenjohtaja vuodesta 2010. Hän on tieteellisten lehtien toimitus-ja asiantuntijaneuvostoissa (Boreal Environment Research, Geophysica, Estonian Journal of Earth Sciences). Hän on lisäksi Suomen Tietokirjailijat ry:n hallituksen jäsen . Myrberg on myös Suomen Tiedetoimittajain liiton jäsen. Myrberg on saanut kirjalliseen työskentelyyn apurahoja, muun muassa 2007 ja 2010 Suomen Kulttuurirahastolta, sekä 2017 WSOYn kirjallisuussäätiöltä ja vuonna 2017 Suomen Tietokirjalijoilta .


title: Kai Myrberg

text: Elokuussa 2014 ilmestyi Ursan kustantamana Myrbergin ja professori Matti Leppärannan valtamerioseanografian perusteos "Meret – Maapallon siniset kasvot". Kirja sai Vuoden tiedekirja -kilpailussa kunniamaininnan Tieteen päivillä 7.1.2015. Maaliskuussa 2019 ilmestyy Myrbergin ja Leppärannan kirja "Itämeri ja ihminen" Tammen kustantamana.


title: Kai Myrberg

text: Myrbergille on myönnetty seuraavat ansiomerkit: Sotilasansiomitali vuonna 1992, Suomen Valkoisen Ruusun ritarimerkki vuonna 2015, yleishyödyllisen ekologisen säätiön (Venäjä) V. I. Vernadskin kunniamerkki vuonna 2016.


title: Huppusirkku

text: Huppusirkku ("Schoeniclus yessoensis") on itäaasialainen varpuslintu. Sen elinympäristö käsittää Primorjen Venäjän Kaukoidässä, Japanin Honshun ja Kiushun saaret, sekä Kiinan Heilongjiangin maakunnan. Lajin populaation koko on 10 000–20 000 yksilöä. Muuttavana sitä tavataan Korean niemimaalla ja Kiinan itärannikolla.


title: Castiglione d’Orcia

text: Castiglione d'Orcia on kunta ja kukkulakylä Italian Toscanassa, Sienan maakunnassa. Sen vieressä sijaitsee kaksi kylää: Rocca d’Orcia sekä kylpyläkaupunki Bagno Vignoni.


title: Castiglione d’Orcia

text: Kunnassa on kaksi kuulua kirkkoa: romaaninen "Santa Maria Maddalena" sekä "Santo Stefano", jossa on 1500-luvulla tehty julkisivu ja Simone Martinin (1284–1344) sekä Pietro Lorenzettin (vaikutti 1320–1348) maalaamat "Neitsyt Mariat". Keskustan "Piazza il Vecchietta" -aukio on nimetty nimellä Il Vendetta tunnetun taiteilija Lorenzo di Pietron (1412–1480) mukaan. Aukion laidalla on läheisestä Rocca d’Orciasta siirretty Sienan koulun fresko, joka esittää Neitsyt Mariaa ja Jeesus-lasta kahden pyhimyksen kanssa.


title: Japaninkeltasirkku

text: Japaninkeltasirkku ("Schoeniclus sulphuratus") on aasialainen varpuslintu. Se lisääntyy vain Japanin Honshulla ja populaation koko on 2 500–10 000 yksilöä. Muuttoaikoina sitä tavataan muun muassa Korean niemimaalla, Kiinassa ja Filippiineillä, jossa se myös talvehtii.


title: Karoliina Vanne

text:
Karoliina Vanne (s. 11. syyskuuta 1977 Helsinki) on suomalainen näyttelijä. Hän on näytellyt pitkissä elokuvissa "Lupaus" (2005), "Vieraalla maalla" (2003) ja "Lakeuden kutsu" (2000) sekä lyhytelokuvassa "When time seems to stop" (2008). Vanne on nähty TV1:den draamasarjassa "Korpelan kujanjuoksu" (2016–). Vuoden 2013 YLE TV2:n Joulukalenterissa "Toljanteri tonttujen tonttuna" hänet nähtiin Juuli-nimisen tonttutytön roolissa. Hän on myös näytellyt Pikku Kakkosessa nallea.
Teatterityötä Vanne on tehnyt näyttelijänä muun muassa monissa Ahaa-teatterin tuotannoissa. Hän on myös Ahaa-teatterin edustaja Suomen Näyttelijäliiton valtuustossa vuosina 2009–2011.


title: Karoliina Vanne

text: Vanteen isä on ohjaaja Ilkka Vanne ja äiti näyttelijä Hannele Laaksonen.


title: Cát Bàn kansallispuisto

text: Cát Bàn kansallispuisto on luonnonsuojelualue Vietnamin pohjoisosassa, noin 50 kilometriä Hải Phòngin kaupungista. Se peittää noin puolet Halonginlahden suurimmasta saaresta Cat Basta. Puistossa elää äärimmäisen uhanalainen apinalaji "Trachypithecus poliocephalus".


title: Vecchietta

text: Vecchietta eli oikealta nimeltään Lorenzo di Pietro (1412-1480) oli italialainen renessanssikuvanveistäjä ja taidemaalari. Hänen ekspressiivisissä töissään näkyy firenzeläinen vaikutus.